qundao/data-zh-poetry huggingface dataset:
魏五主
作者：郭之奇
朝代：明

金刀失利炎精熄，千里青青延草色。谯东筑舍能几时，征西将军初粉饰。一人尺土帝无获，三分鼎足归汉贼。分香卖履藏遗言，劝进登坛尔何德。鸟育燕巢石负图，呜呼司马称社稷。夷爽杀彪置诸王，三马同槽曹始迫。河内既迁高贵迎，南阙抽戈金墉即。流涕何人不自胜，有魏纯臣居晋国。
魏十四主东魏一主
作者：郭之奇
朝代：明

胡人左辫安能脱，羊质豺心空苟活。魏圭束帽始吞华，分曹置学何超越。明元平盗复防边，大武雄材谁敢越。兖豫幽雍入并包，自淮逾汉供彼捋。佛狸未应卯年谣，春燕无家总林末。天道何曾遂果无，槊贯婴儿还自剟。浚弘相继北南休，孝文出类文风豁。迁乔出谷岂徒然，以夏更夷如洗抹。文治终难久属夷，夷运百年应易拨。宣武閒居失搆堂，孝明冲子漫嗟咄。杨白花已河阴沉，尔朱荣向雒阳喝。庄闵逾年禄永终，东西自此名分割。东雒长柯寄六浑，西安大柄繇黑獭。堪怜孝武入长安，辞汤得火徒蹩躠。东静及身遇高洋，西文再传终拓跋。吁嗟元魏洵狄豪，百五十龄天乃夺。君看齐周二纪馀，接瞬中原归我挞。
鲜使以皇华石洲二集求序兼乞余诗文稿书以答之
作者：郭之奇
朝代：明

著书依北阙，问字及东夷。八则传箕后，同文入盛时。未飞司马檄，能诵大苏词。海外多声教，归求自有师。
鲟鱼浦阻风见渔者歌以问之
作者：郭之奇
朝代：明

天之奥府首称江，厥土惟泥地脉厖。沿岸居人半渔者，扁舟欲使鱼龙降。提纲挈网向中流，冲涛绝浪如捣撞。庸才小鱼受束缚，戢鳞焦尾向厨缸。鲂鱮相教慎出入，须臾不戒失奔泷。霜刀烈釜无情面，饕餮匕箸同双双。神理灵鼋俱疾蹙，扬鬐聚咳夜淙淙。泣溯潜龙蛟奋武，千里长干黑气逄。惊波十日连山起，一苇漂萍任撅椿。我乃高叫渔人速改业，毋使阳侯迁怒滞客艭。渔人掉头不肯听，得酒高歌醉语哤。自言少小为此业，彼物胡为处此与我争水邦。君不见鱼乱繇来从罟设，杀机今日何人不满腔。
鸟啼花落
作者：郭之奇
朝代：明

山静岩烟隮，春遥树影深。樵风闻黝黑，微路出幽森。自结羁人恨，偏惊物候沉。鸟啼应有意，花落岂无心。
鸠
作者：郭之奇
朝代：明

我观诸物意，惟尔独纯真。拂羽当虹见，居巢许鹊邻。春农颁首政，君子念平均。三复鸤鸠什，其仪叹彼人。
鸠
作者：郭之奇
朝代：明

漫以鸠得名，僝功于何表。居巢既拙疏，鸣逝终佻巧。倖沐阳春恩，馀粒恣朝饱。意满邀千禽，怪呼乱夕晓。无端向余舟，哑哑梦中揽。
鸬鹚行
作者：郭之奇
朝代：明

泛泛渔人同者谁，翛翛鼓翼众鸬鹚。羽衣不作云中伴，利喙偏教水族危。此物临流情志笃，眼光遥射寒波曲。求纤索巨每连群，入群不乱知所属。白鹭横洲那敢来，慈乌绕树亦中回。尔独依人胡为哉，多残物类不少哀。自尔归渔时竭泽，澄潭窈壑齐萧索。纵使渔人分剩获，缩喉敛颔终何益。
鹿门归兴·孟浩然
作者：郭之奇
朝代：明

松月虚窗夜，幽人独往时。本无蝉冕意，且赴鹿门期。
鹿鸣三章
作者：郭之奇
朝代：明

呦呦鹿鸣，天中有声。诸宾百执，以及群英。君子之吉，其光孔明。人之好我，示我邦桢。成人小子，誉髦斯平。邦桢既获，我将我迎。载玄载黄，篚筐是盛。威仪百出，雅什三赓。礼乐相食，诗章有名。伐鼓坎坎，酒满歌行。鼓瑟吹笙，至于卒成。鹿鸣呦呦，天中有游。芃芃棫朴，有乔有樛。未见君子，载沉载浮。苍苍在水，及彼葭秋。凄凄露白，浥彼河洲。刍荛遗之，君子求之。薄言伐之，薄言揫之。渒彼方舟，洄之游之。载于王国，薪之槱之。惟薪惟槱，君子之求。君子有酒，嘉宾是酬。呦呦鸣鹿，天中有族。多士跄跄，诸宾穆穆。凡我君子，并受王福。载命而来，求人以复。厥初求人，时维造育。百年维树，三载维畜。山川授灵，鬼神告牍。自外及中，罔不夜夙。有德成人，匪余敢独。人之好我，旨酒甘蓄。多士诸宾，暨其有禄。
鹿鸣三章
作者：郭之奇
朝代：明
体裁：四言诗

呦呦鹿鸣，天中有声。诸宾百执，以及群英。君子之吉，其光孔明。人之好我，示我邦桢。成人小子，誉髦斯平。邦桢既获，我将我迎。载玄载黄，篚筐是盛。威仪百出，雅什三赓。礼乐相食，诗章有名。伐鼓坎坎，酒满歌行。鼓瑟吹笙，至于卒成。（一章）鹿鸣呦呦，天中有游。芃芃棫朴，有乔有樛。未见君子，载沉载浮。苍苍在水，及彼葭秋。凄凄露白，浥彼河洲。刍荛遗之，君子求之。薄言伐之，薄言揫之。渒彼方舟，洄之游之。载于王国，薪之槱之。惟薪惟槱，君子之求。君子有酒，嘉宾是酬。（二章）呦呦鸣鹿，天中有族。多士跄跄，诸宾穆穆。凡我君子，并受王福。载命而来，求人以复。厥初求人，时维造育。百年维树，三载维畜。山川授灵，鬼神告牍。自外及中，罔不夜夙。有德成人，匪余敢独。人之好我，旨酒甘蓄。多士诸宾，暨其有禄。（三章）
黄卧庵新守苍梧因羽寄怀兼示谢子星源
作者：郭之奇
朝代：明

眼中苍梧水，悠悠散粤云。一麾谁出守，五马动朝曛。为问腾骧时凡几，能使冀群推騄駬。男儿怀抱本难知，豹变其文亦有以。梧峰万叠九疑通，此内烟霞尚可公。不厌他时车笠下，我将筑室居其中。因思雨散年十九，所忆云从二三友。三山人士复何如，谢子相逢复困居。南溟有物天池满，志怪齐谐安可算。自料归休未有期，且求一壑依前伴。紫芝烨烨俟秋菲，芳草离离静落晖。千里思莼鲈正美，莫讶衡阳雁反飞。
黄尔栽弄璋召饮新斋得而字
作者：郭之奇
朝代：明

园成叶喜日，春盛命杯期。异赏同幽致，畸悰属窃思。台悬溪水溜，庭共树阴垂。结搆全依韵，对酬别有姿。花开留待客，月到巧催诗。时许苍苔印，未须赋远而。
黄梅道中听松风
作者：郭之奇
朝代：明

路入黄梅静晓闻，松风随地拂禅云。秋声半老人间世，天籁长归物外群。
黄河道中
作者：郭之奇
朝代：明

群峰沓嶂逐河生，马首轻云到水明。西望昆源襟右入，天风吹出暮涛声。
齐六主
作者：郭之奇
朝代：明

临轩少主泣无穷，解玺齐官独进宫。汝阴既灭方销忌，左珥双加合奖功。羞面司徒犹障日，谈经祭酒漫流风。可怜佐命如斯物，安得少年在尔躬。永明克己初求治，长吏无私百姓丰。岂知一旦西昌委，海陵相继郁林终。王徐缚裤天子废，豺狼逞性十王空。杀人有训休居后，诸鬼相依日在中。刀敕丈兄环禁北，宝孙伥子并昏东。此日莲花生满地，当年金土价应同。懊侬不用猜琴曲，薄肠复自有萧公。祇愁禆贩难留主，赢得生金遗宝融。
平圃寄谢恒孺
作者：郭兆年
朝代：明

江驿迢迢江水流，旅怀春尽忆扁舟。时清野戍停烽堠，雨罢高榕啼鹁鸠。长铗可无弹夜永，短篇閒得赋离忧。期君何日云山曲，坐对黄花共九秋。
梦入桃源诗
作者：郭兆年
朝代：明

山光逗早春，寂寂出风尘。月色房栊静，鸡声林洞新。未逢浮海士，却见避秦人。相送出门去，桃花何处津。
飞来寺
作者：郭光宇
朝代：明

一水横流千里碧，双峰高插半云偏。疏疏岸竹千秋律，故故榴花几度禅。尘世樊笼俱幻迹，山中采药自忘年。望穷岛外风帆远，矫首云霄羽欲骞。
南溪精舍
作者：郭凤举
朝代：明

谁把南溪作胜游，未须此外觅瀛洲。山含晓气明如洗，树映波光翠欲浮。碧水有天开洞府，白云无梦绕王侯。我来漫作沧浪咏，一曲歌残古渡头。
见山亭
作者：郭凤举
朝代：明

亭不在山，无山景俗。山不在见，无见景虚。俗则滞有，有非真有。虚则沦无，无非真无。滞有迹粗，术数权谋。沦无梦幻，黄老达么。有无相感，保合太和。山亭静对，养真如何。
蕲州竹簟歌
作者：郭凤仪
朝代：明
体裁：古风

齐安土瘠百不宜，蕲春竹箭生独奇。疏节洞干袅烟雾，色参碧玉多华滋。尤物自合神理惜，良工竞采含苞枝。欲矜意匠誇能手，若濯江汉曝朝曦。几经折镂等薤叶，一加织组同缫丝。就中巧思谁更识，藏倪续断浑不知。绸缪但见双文密，摩挲惊叹眼还迷。鲛人夜杼剪绡绮，游鱼吹浪摇文漪。已闻滑溜能仆鸡，更笑苦濡啼痴儿。麟阜江山献绮罗，太清夜月宿嫦娥。凤凰冈上晨钟响，龙眼矶头夕照多。城北荷花开锦帐，湖东春水泛金波。鸿州烟雨将收尽，龟鹤梅花雪满坡。
黄鹤楼眺望
作者：郭凤仪
朝代：明
体裁：七言律诗

孤城危堞抱层楼，缥缈疑从霄汉游。云树回看全楚尽，烟波横俯大江流。丹砂未就惊身老，紫绶新悬报主忧。黄鹤仙人何处觅？笛声鸿影思悠悠。
厓山吊古
作者：郭大治
朝代：明

翔龙殿上瑞光浮，奇石峰前王气收。玉辇何缘归北极，白鹇多恨逐东流。行宫莽莽苍苔合，阁道青青麋鹿游。莫问慈元当日事，碧云沧海不胜愁。
峡山飞来寺
作者：郭大治
朝代：明

水云净处谩停桡，一访招提思泬寥。凝碧湾头金鲤跃，全清阁上紫霞飘。笑从葛石寻仙迹，共倚翻亭品洞箫。北望燕台悬万里，涓埃何自答清朝。
浴日亭
作者：郭大治
朝代：明

金晕微茫漾碧天，火龙先已跃黄湾。瑞腾银海三千界，影彻罗浮四百山。一任风光屯蝶影，但倾葵藿献龙颜。凭高我欲嘘阳德，光照千涯万壑间。
游南华寺
作者：郭大治
朝代：明

宝林称胜地，绀钵得真传。一悟菩提法，千春祇树先。象山青得月，溪水紫生烟。览景怜春仲，逢僧且问禅。
游小金山
作者：郭大治
朝代：明

重谒苏台感素秋，江山不改昔年游。萧萧贝叶连青嶂，漠漠杨花漾碧流。绀宇祇应留古迹，琼枝空自老丹邱。不胜仰止高山意，赤壁金莲思未休。
游海珠寺
作者：郭大治
朝代：明

一水云连寺，三花日抱亭。洞龙嘘气白，巢鹤下空青。宝树披丹壑，珠光映藏经。徘徊归棹晚，孤月入疏棂。
七哀诗
作者：郭奎
朝代：明
体裁：古风

飙风西北起，阴云薄南陲。冉冉岁云暮，恻恻心内悲。辞亲远行迈，已越三年期。昔为连根树，今若游地丝。形影窃自吊，朝东暮西驰。不学齐仲连，翻作楚钟仪。南冠愧流窜，短褐谁相知。性命寄须臾，面色含饥疲。明月在东壁，愿照浊水泥。泥中复何见，沙砾纷参差。下有沉沙珠，上有琼树枝。琼枝良可依，终不埋光辉。
七夕曲
作者：郭奎
朝代：明
体裁：古风

天河盈盈一水隔，河东美人河西客。耕云织雾两相望，一岁绸缪在今夕。双龙引车鹊作桥，风回桂渚秋叶飘。抛梭投杼整环佩，金童玉女行相要。两情好合美如旧，复恐天鸡催晓漏。倚屏犹有断肠言，东方未明少停候。欲渡不渡河之湄，君亦但恨生别离。明年七夕还当期，不见人间死别离，朱颜一去难再归。
三溪
作者：郭奎
朝代：明
体裁：五言律诗

饮马三溪上，长亭驿使催。千山犹积雪，一路尽寒梅。樵触岩云动，猿依岭树哀。初疑画图里，又恐是天台。
上人一首
作者：郭奎
朝代：明
体裁：七言排律

江上华星照锦袍，前驱甲胄左旌旄。耿纯附凤先扶汉，庄子观鱼昔在濠。每为才求千里骏，直将心服五陵豪。山河王气重经验，茅土功臣定见褒。食客簪承新玳瑁，上公酒赐内蒲萄。地开梁汴云初集，天作周邦日渐高。共说英雄如管乐，已知伯仲是萧曹。省垣薄暮移红药，门径馀阴长碧桃。四牡劳贤纷杂远，仙舟容我待游遨。楚平越定看归马，弓矢明年咏载櫜。
与鲁志敏同舟
作者：郭奎
朝代：明
体裁：五言律诗

清夜泛兰舟，因君慰别愁。露光浮草白，月影散林幽。羽檄传新捷，图书忆旧游。方知鲁子敬，雅量邈难俦。
与黄本和同舟
作者：郭奎
朝代：明
体裁：五言律诗

宜春台下濑，轻棹疾如帆。人物同黄宪，风流似阮咸。寒花犹覆石，飞翠忽沾衫。出峡频回首，苍茫日半衔。
中酒
作者：郭奎
朝代：明
体裁：七言律诗

春来中酒朝朝病，拥被高眠懒出门。草绿渐迷湖上路，花开未到郭西村。湘娥有瑟催归雁，楚客无书托故园。惆怅东风醒亦醉，梦中常是赋招魂。
为刘君道赋昱岭关
作者：郭奎
朝代：明
体裁：五言律诗

东南多奇险，兹岭冠群峰。栈道一千里，函关百二重。边声愁虎豹，海色落芙蓉。之子三年戍，勋名待锡彤。
乌夜啼
作者：郭奎
朝代：明
体裁：乐府曲辞

石头城上乌，遥夜鸣相呼。紫清道士有两树，乌啼不离树高处。千声哑哑复万声，中堂酒阑梦未成。呼童把烛起开户，照树惟恐邻人惊。庭前再拜为尔说，我家旧住长淮北。慈亲已老返哺违，零落犹为异乡客。严霜满天江月辉，东方未白群星稀。明朝日出当早飞，莫使涕泪沾裳衣。
乐平山中题操氏壁
作者：郭奎
朝代：明
体裁：七言律诗

旧宅荒凉木叶疏，元戎此日暂停车。连营烽火传呼急，夹道旌旗战伐初。天下十年非乐土，江南万姓望安居。楚狂辟地休相讶，早晚河清洛出书。
九日偶成
作者：郭奎
朝代：明
体裁：古风

良辰惜难再，秋序条已殚。登高启飞阁，望远俯层峦。寒菊正盈把，浊醪方共欢。微此一日宴，客怀殊可叹。
九日将至次韵
作者：郭奎
朝代：明
体裁：五言律诗

秋节重阳近，吴歌子夜哀。栖迟为客久，怀抱向君开。言采篱东菊，聊登江上台。白门多美酒，谁寄一尊来。
九日集宴
作者：郭奎
朝代：明
体裁：古风

良辰易为乐，极宴忘归田。邀我二三友，列坐清尊前。嘉殽杂霜栗，左右陈豆笾。寒暑有代谢，惜此少壮年。浊醪泛秋英，仰聆金石篇。避世惭渊明，登楼怀仲宣。醉舞起自慰，抚掌齐拍肩。陶然得真趣，物虑何足言。
书所见
作者：郭奎
朝代：明

一树古梅花似雪，半临驿路半临溪。美人玉笛吹何处，零落空山鸟自啼。黄犊饮溪芳草满，青裙挑菜碧芹肥。故山好处多如此，湖上春风我忆归。
书所见·其一
作者：郭奎
朝代：明
体裁：七言绝句

一树古梅花似雪，半临驿路半临溪。美人玉笛吹何处，零落空山鸟自啼。
书所见·其二
作者：郭奎
朝代：明
体裁：七言绝句

黄犊饮溪芳草满，青裙挑菜碧芹肥。故山好处多如此，湖上春风我忆归。
五岭
作者：郭奎
朝代：明
体裁：五言律诗

侵晨登五岭，石磴畏跻扳。急雪沾衣白，因风点鬓斑。云连秦剑阁，天塞汉萧关。想见当时路，班超奉使还。
亡家
作者：郭奎
朝代：明

夜看群星指太微，东南豪气眼中希每言富贵心如铁，才说
英雄泪满衣。
杖策邓生犹未遇，亡家韩信定谁依。
凌风欲便乘槎去，天上秋虹跨海飞。
亡家
作者：郭奎
朝代：明
体裁：七言律诗

夜看群星指太微，东南豪气眼中稀。每言富贵心如铁，才说英雄泪满衣。杖策邓生犹未遇，亡家韩信定谁依。凌风欲便乘槎去，天上秋虹跨海飞。
人日
作者：郭奎
朝代：明
体裁：五言律诗

新年人日至，殊觉客愁多。故国音书杳，南天物气和。城春偏雨雪，江暝足风波。无限扁舟意，吾将咏棹歌。
从军妇
作者：郭奎
朝代：明
体裁：古风

良家女，新梳北髻学边语。狐皮裁帽纻丝衫，马上徉羞见亲故。黄巾盗贼乱中华，去年烧我父母家。天朝命将专征伐，强兵争夺颜如花。颜如花，命如叶，此身一失无名节。忆昔姑家纳采时，灯前豫绾同心结。嫁夫誓拟齐蛾眉，谁知万里为军妻。木绵帐低风日恶，五纹刺绣思深闺。思深闺，难再得，人生莫愿多颜色。东邻女伴丑且贫，乡里不出成家室。
从军行
作者：郭奎
朝代：明
体裁：古风

大风西北起，江汉云飞扬。相知拓南土，展此万里疆。飘飘赤羽旗，矫如飞龙翔。前军屯细柳，六师后张皇。被服华衮裘，杂以明月珰。金相玉其体，文彩自成章。桓桓虎贲士，左右罗干将。良马亦既闲，翩翩骊与黄。彤弓卢矢倍，受言宜允臧。一举清吴越，再欣汉道昌。恩泽沛若霖，闽海俱怀康。讴歌颂明德，乐矣华山阳。
从军诗
作者：郭奎
朝代：明
体裁：古风

朝济彭蠡湖，暮上匡庐山。军行饥且疲，露宿聊解鞍。方秋黍稷华，徂征西南端。奄忽岁云晏，雨雪凄以漫。击柝岂能寐，哀哀想苦寒。战场久劳役，裘褐俱不完。鹳鸣在丘垤，思妇应长叹。谁无内顾怀，受命诚独难。三苗阻声教，师出犹未还。愿公折天威，戢舞羽与干。上瞻泰阶平，下睹斯民安。劳旋咏杕杜，贻尔室家欢。
偕江邦善饮因赠
作者：郭奎
朝代：明
体裁：五言律诗

南国江淹赋，长沙贾谊书。孝廉惭汉末，进士忆唐初。旅鬓愁中短，人情乱后疏。因君情思好，时得慰离居。
六言
作者：郭奎
朝代：明
体裁：六言诗

桃叶渡边芳草，石头城下寒潮。六代繁华已矣，月明何处吹箫。
出五城
作者：郭奎
朝代：明
体裁：七言律诗

五岭东头更五城，一川如出武陵行。人家烟火连机杼，蚕妇桑麻执篚籯。春日向暄田鼓急，晓溪初涨石梁平。十年歌舞扬州梦，争似依山阅耦耕。
出昌山峡遇雨
作者：郭奎
朝代：明
体裁：五言律诗

山雨冻欲雪，谁怜被褐徒。手持和氏璧，袖有太公符。勋业归明主，衰迟笑腐儒。年年此时候，行役在长途。
出暖水向新营
作者：郭奎
朝代：明

山阳煖水地，旧是北军屯。一涧云连栈，千峰雪照门。奉书观壁垒，驰驿到边藩。为卜归人信，今朝喜鹊喧。山水平生乐，因之欲赋诗。渡溪云影白，入竹鸟声迟。晓碓粳舂玉，春耕火助菑。树深人偶语，彷佛鹿门期。
出暖水向新营·其一
作者：郭奎
朝代：明
体裁：五言律诗

山阳煖水地，旧是北军屯。一涧云连栈，千峰雪照门。奉书观壁垒，驰驿到边藩。为卜归人信，今朝喜鹊喧。
出暖水向新营·其二
作者：郭奎
朝代：明
体裁：五言律诗

山水平生乐，因之欲赋诗。渡溪云影白，入竹鸟声迟。晓碓粳舂玉，春耕火助菑。树深人偶语，彷佛鹿门期。
出郭
作者：郭奎
朝代：明
体裁：五言律诗

出郭策驽马，青山十里亭。茝兰和露采，禽鸟隔花听。左揖仙人墓，前瞻使客星。翻思昔年路，茅屋酒初醒。
别刘友人
作者：郭奎
朝代：明
体裁：七言律诗

西垣日近谏书稀，共说仙槎出紫薇。陆贾能令南越服，隋何定使九江归。千花夹道瞻星使，万骑联镳侍锦衣。早晚白门春酒暖，皇华锡宴敞彤扉。
南康除夜
作者：郭奎
朝代：明

去年马上折梅花，今夕匡庐度岁华。风雪苦寒如北土，每因时节恨无家。十年客泪不曾乾，丘垄成行骨肉残。为报淮南兄与弟，紫髯憔悴未为官。
南康除夜·其二
作者：郭奎
朝代：明
体裁：七言绝句

十年客泪不曾乾，丘垄成行骨肉残。为报淮南兄与弟，紫髯憔悴未为官。
南康除夜（二首）
作者：郭奎
朝代：明

十年客泪不曾干，丘垅成行骨肉残。
为报淮南兄与弟，紫髯憔悴未为官。
南康除夜（二首）
作者：郭奎
朝代：明
体裁：七言绝句

去年马上折梅花，今夕匡庐度岁华。风雪苦寒如北土，每因时节恨无家。
古镜
作者：郭奎
朝代：明
体裁：古风

芙蓉出渌水，翡翠生丹砂。上有六朝篆，斑斑蚀土花。惊鸾一朝去，高飞凌紫霞。
和蔡都事见寄
作者：郭奎
朝代：明
体裁：五言律诗

汎汎仙槎远，云津月未沉。水光明使节，星采动词林。夙驾江亭迥，前瞻浦树深。瑶华如可拾，愿得继高吟。
咏霍先生梅杖
作者：郭奎
朝代：明
体裁：七言律诗

带雪横枝伐作筇，老年筋力赖从容。扶经谷口閒寻鹤，拄过深潭恐化龙。直节旧盟君子竹，孤标曾伴大夫松。时时策向洪崖顶，应忆临流赋辟雍。
哭当途王宰及其子亨
作者：郭奎
朝代：明
体裁：五言律诗

我忆当途令，官閒不早归。王戎号共死，阿对走相违。兵火有时息，仙凫何处飞。愁云兼楚树，江上晚依依。
哭江学正玞
作者：郭奎
朝代：明
体裁：五言律诗

不见江淹久，猿啼近野坟。郑虔曾陷贼，王粲未从军。赋好人争慕，官卑世罕闻。招魂予有些，地下已修文。
城东访胡伯昭
作者：郭奎
朝代：明
体裁：五言律诗

郡郭东十里，蒲塘秋水清。閒僧偶相见，好友旧同盟。曲道通官墓，苍山夹石城。草堂公子隐，何用世知名。
夏夜
作者：郭奎
朝代：明
体裁：古风

浮云散高空，凉露滴清响。岸帻临华轩，逍遥绝尘想。碧树含先秋，蛛丝结低网。寒暑悲岁年，日东月西往。寄迹如流萍，遥遥背乡党。飞鸾久不归，孤灯在虚幌。岂无琴与尊，惜此芳年赏。竟夕空裴回，俛仰极天壤。
夜坐吟
作者：郭奎
朝代：明

江风萧萧吹古树，关月苍茫海生雾。
北斗渐落明河微，城头乌啼天欲曙。
客子不寐忧无衣，东征三年犹未归。
蟋蟀在户岁将暮，洞庭霜白芙蓉希男儿生当百战死，不执
金吾即挟匕。
闭门勿用长夜歌，骐骥终能致千里。
夜坐吟
作者：郭奎
朝代：明
体裁：古风

江风萧萧吹古树，关月苍茫海生雾。北斗渐落明河微，城头乌啼天欲曙。客子不寐忧无衣，东征三年犹未归。蟋蟀在户岁将暮，洞庭霜白芙蓉稀。男儿生当百战死，不执金吾即挟匕。闭门勿用长夜歌，骐骥终能致千里。
妾薄命
作者：郭奎
朝代：明
体裁：乐府曲辞

凤求凰兮我所思，顾山鸡兮何与栖。兰为佩兮芙蓉姿，衷心怀兮谁可知。良人没兮遭流离，流离极兮忘令仪。侧室阴兮春草萋，云不归兮魂欲迷。忆初远兮父母，拜姑嫜兮容与。不谅兮今日，愤怨兮悽楚。览尘镜兮私自伤，嗟薄命兮将谁诉。
婺妇词
作者：郭奎
朝代：明
体裁：古风

东家妇，西家泣，东边浮云西边日。年芳良在兹，朱颜如舜华。城头月出夜将半，玉阶金井啼寒鸦。忆昔未嫁初，娇笑父母侧。郎骑竹马妾倚床，手折樱桃共郎剧。同居乡里两无猜，长大亦得为家室。自从结发能几时，风尘四起遭离别。良人执戟好戎马，出门屡致殷勤词。一朝富贵从所欲，黄金满籯珠满斛。孤人之子寡人妻，积恶既盈祸亦速。美人如花歌未央，中庭日落悲且伤。报仇壮士在咫尺，十年兵散空彷徨。空彷徨，不能已，顾妾哀啼泪如洗。阿姬宠妓随乱兵，泥污残尸孰敢视。空遗贱妾与小姑，东家流落西家居。五更泣罢向姑学，愿姑无如妾命薄。
宋节妇
作者：郭奎
朝代：明
体裁：古风

白石何凿凿，流水亦汤汤。女子竭名节，矢死临路傍。父兄夙有训，夫亦儒者良。昔恐行露濡，今值豺与狼。辱身义所重，性命如朝霜。被发就深渊，瞻彼天苍苍。将贻共姜美，不愧曹娥伤。妇道日云替，尔独循纲常。临难不苟免，烈哉丈夫行。
客枕
作者：郭奎
朝代：明
体裁：五言律诗

客枕睡不着，天高秋气清。寒灯照四壁，孤泪滴三更。霜落芙蓉悴，江空鸿雁鸣。无衣复无褐，忽忽岁徂征。
宿五城
作者：郭奎
朝代：明
体裁：五言排律

旅憩五城馆，风泉日夕喧。爱山如锦里，对景想桃源。鸡犬纷相杂，渔樵数共言。偶看溪上碓，因叩酒家门。草色知春意，梅花忆故园。鸟鸣深树里，药斸乱云根。佩剑思公子，求仙访白猿。松窗聊偃息，萝径待扳援。明发逾前岭，星言至远藩。驰驱当效竭，时务敢辞繁。恐辱将军命，虚沾奉使恩。愿求天下士，慷慨接奇论。
宿雨
作者：郭奎
朝代：明
体裁：七言律诗

宿雨潇潇悴客心，高窗连日滞秋阴。一枝未遂鹪鹩托，四壁应愁蟋蟀吟。家在淮南青桂老，门临湖水白蘋深。鲤鱼风熟香粳早，钓艇谁撑近竹林。
宿雨
作者：郭奎
朝代：明

宿雨潇潇悴客心，高窗连日滞秋阴。
一枝未遂鹪鹩托，四壁应愁蟋蟀吟。
家在淮南青桂老，门临湖水白蘋深。
鲤鱼风熟香粳早，钓艇谁撑近竹林？
寄于清叔
作者：郭奎
朝代：明
体裁：七言律诗

金陵隐者天下士，六十为文健且奇。诸父不谙麋鹿俗，令郎俱有凤凰仪。长干桥上閒沽酒，玄武湖阴醉赋诗。书史满床琴在匣，秋来相对鬓如丝。
寄人赋
作者：郭奎
朝代：明
体裁：七言排律

五峰使节出云霄，细柳春深绿万条。多士雅歌思在泮，诸侯嘉会庆登朝。彤弓已锡櫜鞬宠，玉烛应劳鼎鼐调。共睹景星连北洛，独看铜柱镇南标。华阴游骑旌旗簇，川上光风鼓吹饶。晋将素称羊叔子，汉兵争附霍嫖姚。神仙标格如琼树，宰辅功名到珥貂。高谊相同吴季札，海夷氛祲近来消。
寄从弟贞
作者：郭奎
朝代：明

水殿春深宝帐开，云中箫鼓下瑶台。女巫定索迎神曲，玉字泥缄着意裁。龙作人来听读书，绛纱新剪夜窗虚。山东旧族吾家谱，白额名驹定是渠。
寄从弟贞·其一
作者：郭奎
朝代：明
体裁：七言绝句

水殿春深宝帐开，云中箫鼓下瑶台。女巫定索迎神曲，玉字泥缄着意裁。
寄从弟贞·其二
作者：郭奎
朝代：明
体裁：七言绝句

龙作人来听读书，绛纱新剪夜窗虚。山东旧族吾家谱，白额名驹定是渠。
寄刘仲修知府
作者：郭奎
朝代：明
体裁：七言律诗

一钱太守紫髯白，清晓褰帷对九华。已召诸生修礼乐，重寻父老问桑麻。公庭吏散棠阴直，寝阁诗成日影斜。为我高悬徐稚榻，从军閒暇定移家。
寄刘彦基同知五绝
作者：郭奎
朝代：明

洪州别驾久相违，骥足迟迟三月归。应被长干儿女笑，春风不试绣罗衣。御史台前锦绣坊，千官同日宴刘郎。如今换却青骢马，潦倒风尘两鬓霜。南浦登楼一曲歌，江花潭影照青蛾。谢安不与人同乐，天下苍生奈若何。先生于我义如山，杯酒相逢适意间。日晚江城多难后，一官却羡治中閒。九月征人未授衣，年年书到故园稀。无情恨杀湘东雁，不带平安一字飞。
寄刘彦基同知五绝·其一
作者：郭奎
朝代：明
体裁：七言绝句

洪州别驾久相违，骥足迟迟三月归。应被长干儿女笑，春风不试绣罗衣。
寄刘彦基同知五绝·其二
作者：郭奎
朝代：明
体裁：七言绝句

御史台前锦绣坊，千官同日宴刘郎。如今换却青骢马，潦倒风尘两鬓霜。
寄刘彦基同知五绝·其五
作者：郭奎
朝代：明
体裁：七言绝句

九月征人未授衣，年年书到故园稀。无情恨杀湘东雁，不带平安一字飞。
寄刘彦基同知五绝·其四
作者：郭奎
朝代：明
体裁：七言绝句

先生于我义如山，杯酒相逢适意间。日晚江城多难后，一官却羡治中閒。
寄刘彦基同知（二首）
作者：郭奎
朝代：明
体裁：七言绝句

南浦登楼一曲歌，江花潭影照青蛾。谢安不与人同乐，天下苍生奈若何。
寄刘彦肃
作者：郭奎
朝代：明
体裁：古风

露白蒹葭苍，伊人旷何处。瞻彼双飞凫，谁能忘眷顾。月出广陵堤，风生京口树。未卒同袍欢，徒悲岁将暮。
寄夏咨议允中
作者：郭奎
朝代：明
体裁：七言律诗

凤凰台前江水寒，明月出在青云端。词臣草檄醉骑马，商女弹筝惊舞鸾。地势吴头兼楚尾，山形虎踞共龙蟠。斗南人物君为最，争说高名似谢安。
寄孙伯融
作者：郭奎
朝代：明
体裁：五言律诗

吴树绿如盖，越山天下奇。遥知戎事暇，总是雅歌时。国士曾持节，将军已建旗。西宛有名骥，安得为君驰。
寄张明德
作者：郭奎
朝代：明

我忆张公子，新诗句句工。盛唐兼汉选，大雅振王风。光瑩琼瑶并，文章锦绣同。朝阳鸣彩凤，白雪被焦桐。掷地声如石，凌云气若虹。少陵思杜曲，小谢赋江东。况与诸家异，当为一代雄。相知惭谬拙，莫惜启愚蒙。失意惊蕉鹿，因书托塞鸿。右军如见说，飘泊似飞蓬。
寄张明德
作者：郭奎
朝代：明
体裁：五言排律

我忆张公子，新诗句句工。盛唐兼汉选，大雅振王风。光莹琼瑶并，文章锦绣同。朝阳鸣彩凤，白雪被焦桐。掷地声如石，凌云气若虹。少陵思杜曲，小谢赋江东。况与诸家异，当为一代雄。相知惭谬拙，莫惜启愚蒙。失意惊蕉鹿，因书托塞鸿。右军如见说，飘泊似飞蓬。
寄方氏甥策
作者：郭奎
朝代：明

紫纻春衫白接䍦，明年才是冠巾时。风流不减阳元相，五色华笺解赋诗。淮南三月杏花稀，诸子纷纷赋浴沂。中有方生年最少，也随冠者试春衣。
寄方氏甥策·其一
作者：郭奎
朝代：明
体裁：七言绝句

紫纻春衫白接䍦，明年才是冠巾时。风流不减阳元相，五色华笺解赋诗。
寄方氏甥策·其二
作者：郭奎
朝代：明
体裁：七言绝句

淮南三月杏花稀，诸子纷纷赋浴沂。中有方生年最少，也随冠者试春衣。
寄李彦端
作者：郭奎
朝代：明
体裁：古风

嘉树蔼夏绿，清风动虚襟。念君有高趣，劳我径寸心。伫立东城曲，日夕见云岑。以兹世多故，忘彼升与沉。聊乐在书籍，佩玉怀所钦。华池散帙步，当户鸣幽禽。兰生已覆井，泉响迥出林。醉将山口月，弹作弦上音。明月照别鹤，遗音戛南金。何当坐松石，从尔听瑶琴。
寄江朝宗照磨
作者：郭奎
朝代：明
体裁：七言律诗

丞相府中曾试掾，郎官年少独怜君。彤庭退食联镳出，金锁开门待漏闻。经学旧精商鲁颂，檄书全拟汉唐文。閒陪阿阁东头宴，五色仪鸾绕庆云。
寄田有常
作者：郭奎
朝代：明
体裁：五言律诗

平生经济策，国士更无双。遥知敬亭下，清兴满轩窗。孤云坐来晚，落日带澄江。车马三千客，相随拥盖幢。
寄衣曲
作者：郭奎
朝代：明
体裁：古风

华灯闇室秋夜长，吴刀剪綵为衣裳。欲缝不缝心恻恻，还向姑前较宽窄。燕山八月雪若寒，毡褐狐裘俱擘裂。明朝驿使催征车，白袍絮就愁写书。舅姑已老妾无子，愿君早曳王门裾。临行封裹复致意，著时莫遣沙尘秽。
寄贡友善
作者：郭奎
朝代：明
体裁：七言律诗

城上乌啼梦已残，桂花零落露漙漙。玉绳低映千门晓，银汉斜连一水寒。我为久贫常露趾，君虽有喜莫弹冠。遥知秋色黄山里，朝看丹霞夕采兰。
寄镏知事
作者：郭奎
朝代：明
体裁：五言律诗

云澹倩山夕，灯湖更在东。何人共来往，独忆紫芝翁。馀霞散江渚，帆落上潮风。沿流弄明月，安得与君同。
寄陈教授敏
作者：郭奎
朝代：明
体裁：古风

兰叶欲覆阶，馨香袭芳室。雨露之所滋，惠风偃华质。采采不盈筐，薄言赠离析。忧伤岁月愆，同声而异迹。人生寄百年，寒暑会有役。欢乐难具并，浮名亦何益。高谊谅匪他，可以比金石。
寄陈教授敏
作者：郭奎
朝代：明

敬亭山下故人家，谷雨晴时正摘茶。我似卢仝酷相好，春深休寄杜鹃花。松树连檐翠色多，南湖春水澹生波。习家旧宅云林在，明月满船听棹歌。
寄陈教授敏·其一
作者：郭奎
朝代：明
体裁：七言绝句

敬亭山下故人家，谷雨晴时正摘茶。我似卢仝酷相好，春深休寄杜鹃花。
寄陈教授敏·其二
作者：郭奎
朝代：明

松树连檐翠色多，南湖春水澹生波。习家旧宅云林在，明月满船听棹歌。
寄陈检校
作者：郭奎
朝代：明
体裁：五言律诗

遥想紫薇省，郎官直禁楼。琼花天上去，清夜忆扬州。二十四桥月，玉箫吹两头。秋风挂帆席，几度大梁游。
寄黄文敬
作者：郭奎
朝代：明
体裁：七言律诗

一载不逢黄叔度，每劳书信寄殷勤。秋风有思题红叶，海鹤何时渡白云。列国诸侯争尚礼，前朝名士素能文。迩来城市无踪迹，高卧横山学隐君。
富池江口夜泊
作者：郭奎
朝代：明

华发青灯共一船，闻鸡独起看龙泉。风云未遂平生志，惭愧周瑜长十年。草昧英雄望列侯，梦中三十六春秋。功名总被儒冠误，两岸啼猿一夜愁。瞿塘西上接成都，天下奇才八阵图。梁父不因徐庶解，终身陇亩一凡愚。
富池江口夜泊·其三
作者：郭奎
朝代：明
体裁：七言绝句

瞿塘西上接成都，天下奇才八阵图。梁父不因徐庶解，终身陇亩一凡愚。
富池江口夜泊（二首）〗
作者：郭奎
朝代：明
体裁：七言绝句

华发青灯共一船，闻鸡独起看龙泉。风云未遂平生志，惭愧周瑜长十年。
富池江口夜泊（二首）〗
作者：郭奎
朝代：明
体裁：七言绝句

草昧英雄望列侯，梦中三十六春秋。功名总被儒冠误，两岸啼猿一夜愁。
对砚感怀因悼叶宗海
作者：郭奎
朝代：明
体裁：七言律诗

南州叶汇旧情亲，石砚相贻色尚新。长忆论诗兼嗜酒，不堪睹物忽思人。树深黄鸟哀秦士，浦暗青蓠泣楚臣。妻子冤魂应共语，定将忧愤诉江神。
寿诗
作者：郭奎
朝代：明
体裁：五言排律

惟天生俊杰，济世属英豪。间气钟华岳，元勋压巨鳌。东山文物旧，南极寿星高。公族嗟麟趾，儒林起凤毛。郎官前甲胄，使节左旌旄。细柳回兵仗，香芸辟武韬。珥貂先见擢，汗马岂辞劳。谈笑三军却，喑呜万骑逃。运筹期管乐，立业比萧曹。画戟行当道，彤弓忆载櫜。独专方叔任，重佩吕虔刀。此日祥初应，当年庆可褒。玉阶浮宝树，金母进蟠桃。瑞霭迎双鹤，清声被九皋。嘉宾来騕袅，童子献蒲萄。锦瑟尊前鼓，瑶琴席上操。银丝鲜鲙鲤，翠釜晓烹羔。醉倚青油幕，晴熏白锦袍。升堂闻拜颂，入府咏游遨。永祝三千岁，钱塘望海涛。
山中喜晴
作者：郭奎
朝代：明
体裁：七言律诗

山中十日苦风雪，雾雨作寒才放晴。千涧水从松杪落，半空云逐马头行。居人向暖分茶树，啼鸟知春唤客名。不惜看花兼问酒，东风归路布袍轻。
岁暮
作者：郭奎
朝代：明
体裁：七言律诗

兵戈犹未决雌雄，忆昔庭闱似梦中。兄弟称觞家庆具，比邻伏腊岁时同。十年主祀谁供藻，万里从征尚转蓬。况复天涯愁雨雪，哀哀鼓角戍楼东。
岁暮
作者：郭奎
朝代：明
体裁：五言律诗

寒月出在户，江城雁独飞。愁人不能寐，乡泪忽沾衣。丘垄十年别，星霜两鬓稀。为言丛桂老，岁莫澹忘归。
岁暮
作者：郭奎
朝代：明

鸡鸣刁斗歇，展转尚无眠。华发何为者，离乡今十年。岁暮思故园，翛翛早梅发。物是人已非，天涯但明月。
岁暮·其一
作者：郭奎
朝代：明
体裁：古风

鸡鸣刁斗歇，展转尚无眠。华发何为者，离乡今十年。
岁暮·其二
作者：郭奎
朝代：明
体裁：古风

岁暮思故园，翛翛早梅发。物是人已非，天涯但明月。
希庶斋为姚忠赋
作者：郭奎
朝代：明
体裁：古风

帝舜称大孝，天下犹敝屣。父母或在堂，不许友以死。圣贤有明训，百行由此始。昔当汉祚衰，曹暪奋雄起。嗟嗟刘豫州，士慕如归水。君臣分未定，徐庶乃为子。方寸以亲乱，慷慨谢知己。后世称其贤，高名策青史。谁谓千载下，行迹偶同轨。念君遭艰虞，羁旅万馀里。结斋匡庐阴，菽水具甘旨。愉悦承亲颜，乐在其中矣。大江何滔滔，河流亦瀰瀰。思君石也坚，患难安所止。今为二千石，孝养良无比。
开岁卧病
作者：郭奎
朝代：明

多病文园渴未消，自从人日遇花朝。不知杨柳将春色，绿到淮南第几桥。一朝卧病药相扶，才倚晴窗阅地图。莫说江南风景好，王孙头白怨蘼芜。
开岁卧病（二首）
作者：郭奎
朝代：明
体裁：七言绝句

一朝卧病药相扶，才倚晴窗阅地图。莫说江南风景好，王孙头白怨蘼芜。
开岁卧病（二首）
作者：郭奎
朝代：明
体裁：七言绝句

多病文园渴未消，自从人日遇花朝。不知杨柳将春色，绿到淮南第几桥。
归耕叟次人韵
作者：郭奎
朝代：明
体裁：五言律诗

素慕商山隐，投簪归就耕。比邻閒偶语，木石澹怡情。檐下片云宿，林间一犊鸣。岁时具尊酒，聊乐在平生。
当途客舍
作者：郭奎
朝代：明
体裁：七言律诗

姑孰溪边独倚楼，江城二月似深秋。孤云无处求亲舍，先陇何人祀首丘。花落始知寒食过，雁归浑是夕阳愁。故山应有王孙怨，春草凄凄没尽头。
待月台为黄文中赋
作者：郭奎
朝代：明
体裁：古风

微云澹清夕，置酒临高台。逍遥敛巾帻，既酌仍停杯。呼童灭华烛，以待明月来。始望东南端，复集西北阶。须臾见光彩，流影渐裴回。徘徊欲起舞，倾我尊与罍。圆光皎中天，大地无纤埃。俯视曲水湄，谩观波萦回。零露时已盈，桂树先秋开。城上有警柝，广庭多古槐。东家嫠妇泣，西家弦管催。时固有如此，我独何悠哉。长歌达明曙，乐此平生怀。
得邓原书兼寄李可宗
作者：郭奎
朝代：明
体裁：七言律诗

邓禹有书才寄到，李膺垂白往京城。自从宛水桥南别，谁共开元寺里行。海渚晓潮催桂楫，燕山秋露湿金茎。故人同沐恩波去，我独天涯愧此情。
德兴山中
作者：郭奎
朝代：明

石桥斜日万山阴，云满寒溪雪满林。独有梅花看不厌，江南春色故园心。路入深山忽有村，隔溪烟火似桃源。渔舟不唤行人渡，洞里春寒静掩门。树头飞翠湿空濛，茅屋鸡鸣雪涧东。好借吴兴唐棣笔，画图传我是仙翁。我爱刘郎俊有才，镜湖流水接天台。明年二月桃花发，仪凤和鸾出洞来。江水春深好弋凫，明星垂近屋东隅。国风原自鸡鸣始，杂佩郎今爱惜无。文词秀发建安风，三十红颜卫玠同。却忆周南求淑女，几时寤寐在丝桐。
德兴山中·其一
作者：郭奎
朝代：明
体裁：七言绝句

石桥斜日万山阴，云满寒溪雪满林。独有梅花看不厌，江南春色故园心。
德兴山中·其三
作者：郭奎
朝代：明
体裁：七言绝句

树头飞翠湿空濛，茅屋鸡鸣雪涧东。好借吴兴唐棣笔，画图传我是仙翁。
德兴山中·其二
作者：郭奎
朝代：明
体裁：七言绝句

路入深山忽有村，隔溪烟火似桃源。渔舟不唤行人渡，洞里春寒静掩门。
德兴山中·其五
作者：郭奎
朝代：明
体裁：七言绝句

江水春深好弋凫，明星垂近屋东隅。国风原自鸡鸣始，杂佩郎今爱惜无。
德兴山中·其六
作者：郭奎
朝代：明
体裁：七言绝句

文词秀发建安风，三十红颜卫玠同。却忆周南求淑女，几时寤寐在丝桐。
德兴山中·其四
作者：郭奎
朝代：明
体裁：七言绝句

我爱刘郎俊有才，镜湖流水接天台。明年二月桃花发，仪凤和鸾出洞来。
悼亡
作者：郭奎
朝代：明
体裁：古风

皇皇三十岁，历历多艰辛。骨肉一朝散，飘若行路尘。涉江赋羁旅，形影私独亲。寄身在丧乱，托迹思沉沦。行歌摽梅咏，卜尔为婚姻。尔才既明敏，尔德良且淳。结发未一载，恩爱犹千春。相知愿白首，相敬如佳宾。常怀孟光志，不厌黔娄贫。所以共患难，顾慰尤殷勤。夭寿固难贰，天亦胡不仁。蒺藜忽在床，伤我同心人。孤鸾失明镜，幽兰折清芬。杳杳长夜台，悠悠泉路魂。凄凄不复见，涕泣徒沾巾。
拟古思友
作者：郭奎
朝代：明
体裁：古风

鹖鸣岁将晏，蒹葭凄以霜。思君隔山海，道路悠且长。睇彼参与辰，清夜悲未央。狂飙西北至，一雁方南翔。言念畴昔欢，与子同衣裳。安知异寒暑，日月不我将。天高则有斗，川涉愁无梁。忧心隐如惄，出户徒彷徨。
拟古赠别
作者：郭奎
朝代：明
体裁：古风

孟冬霜露降，悴彼荷与蒲。青青蕙兰芳，采之将焉如。赠君夙昔意，聊以慰斯须。弦歌厉清响，置酒歧路隅。亲戚念远行，各言勉良图。常恐不为乐，日月方其除。晨风奋高翼，北林多古榆。临歧执子手，安得同车驱。
新丰市
作者：郭奎
朝代：明
体裁：古风

过新丰，待沽酒，雪华当空大如手。断桥荒店无人烟，独有寒梅伴疏柳。忆昔江东未搆兵，我亦曾经此地行。东家槌牛出新酿，西家开宴还吹笙。春风步障千花锦，当垆美人劝客饮。形势虽非汉祖为，彷佛咸阳旧陵寝。停骖慷慨怀马周，我欲濯发临清流。斗酒不可得，高兴良难酬。着鞭遥指敬亭路，孤云日暮心悠悠。
日暮
作者：郭奎
朝代：明
体裁：五言律诗

日暮亲朋远，音书寄不将。年光随水逝，秋色逐城荒。短褐风尘满，扁舟道路长。倚楼兼览镜，无兴慰凄凉。
早发分宜县
作者：郭奎
朝代：明

万山高下宜春路，旧县人烟乱后稀。荆棘十年生满道，不堪零露湿征衣。夜半荒鸡鸣远村，板桥斜出县西门。征人衣上霜如雪，犹未曾承国士恩。
早发分宜县·其一
作者：郭奎
朝代：明
体裁：七言绝句

万山高下宜春路，旧县人烟乱后稀。荆棘十年生满道，不堪零露湿征衣。
早发分宜县·其二
作者：郭奎
朝代：明
体裁：七言绝句

夜半荒鸡鸣远村，板桥斜出县西门。征人衣上霜如雪，犹未曾承国士恩。
早秋旅夕
作者：郭奎
朝代：明
体裁：七言律诗

初月凉风夜向阑，倚楼愁到笛声残。天高阊阖银河白，露滴梧桐金井寒。多病马卿犹是客，几时张翰也辞官。年年怕近清秋日，忆杀湖边旧钓竿。
春日游敬亭山
作者：郭奎
朝代：明
体裁：五言律诗

冠盖联镳出，晴郊北路分。我寻何水部，谁似鲍参军。芳树闻啼鸟，飞泉隔乱云。题诗兼劝酒，聊乐在殷勤。
春日行
作者：郭奎
朝代：明
体裁：古风

春风尔来何无情，忽然吹我华发生。淮南三月花满城，金尊海错罗雕楹。美人对坐弹鸣筝，酒酣起奏升天行。当年欢乐不复得，白日为照心未平。心未平，发长啸。我曹岂是闾阎儿，齐东鲁连颇同调。
春晖堂为子徽赋
作者：郭奎
朝代：明
体裁：古风

游子念离别，有客同故乡。三岁始一见，春日已载阳。入门叙契阔，拜母升高堂。晴晖暧迟和，卉木含初芳。兰生欲覆阶，桑榆联景光。妻子勤中馈，珍殽恒自将。眉寿百福具，旨酒盈华觞。飞云淡悠然，采衣烂成章。寸心保终养，庭草萋以长。虽非旧里闾，为乐殊未央。
暇日访杨廷举
作者：郭奎
朝代：明
体裁：五言律诗

故人杨伯起，作尹似陶潜。白纻山前宅，荆华半覆檐。溪鱼鲜可食，崖蜜熟应甜。把酒谢知己，平生清且廉。
月夜次人韵
作者：郭奎
朝代：明
体裁：五言律诗

高人寂无寐，乘月坐南楼。露浥纤絺润，凉生纨扇秋。玉箫吹半夜，兰枻鼓中流。清兴忽不浅，因之宋玉愁。
望黄山
作者：郭奎
朝代：明
体裁：七言律诗

昔曾避地黄山曲，今在丹崖正面看。晓翠障空迷去马，晴霞迎日见飞鸾。九华高并芙蓉秀，五老遥连瀑布寒。中有羽人期汗漫，拂衣松石待休官。
杂诗
作者：郭奎
朝代：明
体裁：古风

孤月江上明，清光泛流水。北有愁思妇，南有游荡子。荡子行未归，思妇安所止。姑老在高堂，贫贱复如此。君行忽逾年，膏沐谁为理。妾心金石坚，不逐浮云起。会合良未期，离乱何时已。君当复来归，妾当效同死。凌风愿翱翔，扬波愿杭苇。再遂平生欢，被服纨与绮。
枕上
作者：郭奎
朝代：明
体裁：五言律诗

酒醒乡梦断，枕上忆慈亲。异地难为客，长天愁杀人。寸心千里隔，孤剑一身贫。江阔无舟楫，归欤欲问津。
桃花
作者：郭奎
朝代：明
体裁：句

故园却信天台隔，回首东风路渺茫。
梦归
作者：郭奎
朝代：明
体裁：七言律诗

昨夜三更归梦恶，满湖风浪棹孤舟。山妻化石不知处，慈母倚门犹带愁。伯仲凋零伤骨月，田园芜没在松楸。城头有树乌啼醒，斜月照人清泪流。
梦游京兆
作者：郭奎
朝代：明
体裁：七言律诗

高楼鼓角五更悲，河陇秦川入梦思。万国曾颁周玉帛，六王终属汉旌旗。遥瞻华岳临天府，直顾中原跨地维。百二重关在经略，不知国士正当谁。
次丘太守韵
作者：郭奎
朝代：明
体裁：七言律诗

翳翳桑榆晚正宜，夕阳山色望中奇。鸥盟远渚谁争席，鹤放长松自择枝。疏广赐金忘得少，陶潜束带怨归迟。黄花时节牵儿女，烂醉篱根且赋诗。
次人韵
作者：郭奎
朝代：明
体裁：七言律诗

文星双璧一时除，驷马联镳进谏初。天下争衡连上策，省中论治共封书。日求岩穴遗贤少，云集衣冠尚席虚。更有司徒掌邦教，汉家全盛复何如。
次刘仲孚夜坐见怀
作者：郭奎
朝代：明

职旷谢奔趋，赋诗悦情性。如何晨夕间，适与故人并。忆昔田园居，荒苔没深径。读书恒闭门，永日亦闲静。嘉树交扶疏，飞泉泻清瑩。置觞会亲友，忘言及从政。曲步聊逍遥，澄湖月初瞑。风波忽异时，此乐良未竟。愧彼琼树姿，芳华蔚相映。翰墨沾馀香，终当就高咏。
次刘仲孚夜坐见怀
作者：郭奎
朝代：明
体裁：古风

职旷谢奔趋，赋诗悦情性。如何晨夕间，适与故人并。忆昔田园居，荒苔没深径。读书恒闭门，永日亦闲静。嘉树交扶疏，飞泉泻清莹。置觞会亲友，忘言及从政。曲步聊逍遥，澄湖月初瞑。风波忽异时，此乐良未竟。愧彼琼树姿，芳华蔚相映。翰墨沾馀香，终当就高咏。
次刘仲孚韵
作者：郭奎
朝代：明
体裁：五言律诗

地远孤云白，秋深一雁过。泪因明月下，心在故乡多。列郡方传檄，连营未息戈。羁危万里思，江上逐驰波。
次夏博士见寄
作者：郭奎
朝代：明
体裁：七言律诗

瀛洲学士赐衣新，累牍连章献纳频。关内列侯丞相重，江南佳气帝王真。掖垣退食全无事，帷幄谈兵似有神。却笑腐儒尘满鬓，一生辛苦不忧贫。
次孔都事见寄
作者：郭奎
朝代：明
体裁：七言律诗

宣圣诸孙君最逸，寥寥鸣凤起予思。玉鞭联辔晨趋省，银烛分题夜赋诗。王气又从钟阜出，文星长绕石城垂。遥知退食从容处，红药翻阶露满枝。
次并头莲韵
作者：郭奎
朝代：明
体裁：七言律诗

华盖高张翡翠圆，渚宫深锁对婵娟。双瞻太华峰头月，并是耶溪水上仙。罗袜凝尘鸳颈合，湘裙溅泪凤钗联。只愁风雨遗清恨，玉井温泉共惘然。
次范子权九日
作者：郭奎
朝代：明
体裁：七言律诗

每为思亲赋白华，江头修祀荐蘋花。百年几度逢重九，四海何时定一家。遗俗旧沾麟趾化，故宫谁起黍离嗟。知君醉把东篱菊，更上高亭待日斜。
次钱子贞苏门感怀
作者：郭奎
朝代：明
体裁：古风

燕支木叶落，卢龙秋色来。空闺有思妇，清夜悲且哀。锦书为君寄，宝镜谁敢开。膏沐不复容，绿发栖浮埃。团团皎月辉，照彼单于台。驰心在万里，出户聊裴回。
泾县
作者：郭奎
朝代：明
体裁：七言律诗

泾川不减若耶溪，况有招提在水西。四面云山当县合，五更星斗落檐低。挐舟来访桓彝庙，立马空惭李白题。但愿功成身退早，桃花潭上结幽栖。
游三门山
作者：郭奎
朝代：明

黄茅盖屋石为门，路转溪回更有村。果树连园收芋栗，豆花满地散鸡豚。云深易就渔樵隐，山远全忘市井喧。何独武陵堪避世，此中佳处亦难言。苍山夹水洞阴阴，溪上人家竹十寻。田土未饶盘谷好，云霞全似鹿门深。半檐松月斜连榻，万壑风泉响出林。我亦乘舟追李白，故人幽赏在鸣琴。
游三门山·其一
作者：郭奎
朝代：明
体裁：七言律诗

黄茅盖屋石为门，路转溪回更有村。果树连园收芋栗，豆花满地散鸡豚。云深易就渔樵隐，山远全忘市井喧。何独武陵堪避世，此中佳处亦难言。
游三门山·其二
作者：郭奎
朝代：明
体裁：七言律诗

苍山夹水洞阴阴，溪上人家竹十寻。田土未饶盘谷好，云霞全似鹿门深。半檐松月斜连榻，万壑风泉响出林。我亦乘舟追李白，故人幽赏在鸣琴。
游升真道院
作者：郭奎
朝代：明
体裁：五言律诗

兵火经馀岁，琳宫结搆新。山重溪接屋，松古鹤为邻。试药封丹鼎，飞书报玉宸。浮云身外事，惟有学升真。
游景德寺贻黄文中
作者：郭奎
朝代：明
体裁：五言律诗

此地登临惯，伤心万里思。江云愁北望，越树指南陲。古寺开元迹，长廊景德碑。每因黄叔度，日暮醉归迟。
游罗汉寺
作者：郭奎
朝代：明
体裁：古风

步出城东门，褰裳涉西澨。幽寻穷四郊，日入未遑已。逍遥远尘踪，夕憩空门里。阴阶转长廊，金碧炫晴绮。园池清且深，水竹澹如洗。追念畴昔欢，岂谓重来此。春日忽载阳，百物含芳卉。好鸟向我鸣，高僧见人起。閒云石上生，天花覆瑶几。信宿方告还，行行讵能止。
滕王阁
作者：郭奎
朝代：明
体裁：古风

西南有高阁，下瞰沧江清。飞闼百馀尺，复道周西楹。白日一何丽，照耀丹青明。借问谁所为，云是滕王婴。壮哉大唐业，封子临斯城。佩玉杂鸣銮，物换星亦更。胜地罕常见，贤者垂令名。昔闻华子鱼，杕策迎吴兵。英雄各适用，鼎足形遂成。相公布文德，复此嘉会并。群才若云集，颂以讴歌声。阳春不为乐，万物争光荣。登高瞩旷世，临流忘濯缨。再拜述短辞，柱石齐天倾。
琴溪
作者：郭奎
朝代：明
体裁：五言律诗

吾慕琴高子，于焉隐遁栖。松云生峭壁，山雪涨回溪。古迹行人识，新春好鸟啼。学仙诚有道，安得谢轮蹄。
留别王指挥
作者：郭奎
朝代：明
体裁：古风

银鞍宝马青连钱，风雨夜吼双龙泉。我乃公子无忌客，因知平原君最贤。五千甲士猛如虎，地裂山摧振金鼓。岛夷率服西南清，右军门前奏歌舞。
留水西寺贻季潭上人
作者：郭奎
朝代：明

好山吾所慕，今日水西游。花雨千峰暝，松风六月秋。龙为人听法，僧共鹿寻幽。如此林泉乐，荣名安足求。上方禅寂地，潇洒似天宫。谁刻莲花漏，因知晋远公。云衣留卧内，松拂挂溪东。已悟浮生理，吾将杖锡同。潭影澹禅心，高窗云更深。偶陪林下赏，兼听丘中琴。清梵闻阴壑，香厨下午禽。客怀倦炎暑，赖此泄烦襟。
留水西寺贻季潭上人·其一
作者：郭奎
朝代：明
体裁：五言律诗

好山吾所慕，今日水西游。花雨千峰暝，松风六月秋。龙为人听法，僧共鹿寻幽。如此林泉乐，荣名安足求。
留水西寺贻季潭上人·其三
作者：郭奎
朝代：明
体裁：五言律诗

潭影澹禅心，高窗云更深。偶陪林下赏，兼听丘中琴。清梵闻阴壑，香厨下午禽。客怀倦炎暑，赖此泄烦襟。
留水西寺贻季潭上人·其二
作者：郭奎
朝代：明
体裁：五言律诗

上方禅寂地，潇洒似天宫。谁刻莲花漏，因知晋远公。云衣留卧内，松拂挂溪东。已悟浮生理，吾将杖锡同。
登楼次李员外韵·其一
作者：郭奎
朝代：明
体裁：五言律诗

天高秋景澹，山水更清奇。落雁云边尽，征帆日下迟。郎官披绣闼，仙乐动朱丝。忽见芙蓉发，将贻远道思。
登楼次李员外韵·其二
作者：郭奎
朝代：明
体裁：古风

凭城结绮楼，彷佛仪鸾翥。浦云朝薄檐，江月夜当户。欲挟飞仙游，恐惊黄鹤去。佳人天一隅，翘首徒延伫。
白扇
作者：郭奎
朝代：明
体裁：七言绝句

越罗如雪紫竹枝，江南白波生藕丝。乘鸾儿女上天去，明月动引清风随。
秋兴
作者：郭奎
朝代：明

月下清砧响夜阑，征人不寐忆长安。雾迷南国游魂泣，草没中原战骨寒。直望明河临象阙，谁沾零露捧金盘。十年关塞无家别，仗策犹悲行路难。龙门疏凿禹时功，江汉滔滔亦汇东。万古山河今异域，百年礼乐旧同风。忽思鲈鲙惭张翰，将学丹砂就葛洪。秪恨兵戈犹在目，秋来衰鬓对飞蓬。雾气凄凉草木衰，倚楼看镜不胜悲。秦王警跸瞻天远，汉武旌旗出塞迟。江国再逢南雁信，乡关徒倚北风思。那知人事同摇落，醉里狂歌《九辩》词。
秋兴·其一
作者：郭奎
朝代：明
体裁：七言律诗

月下清砧响夜阑，征人不寐忆长安。雾迷南国游魂泣，草没中原战骨寒。直望明河临象阙，谁沾零露捧金盘。十年关塞无家别，仗策犹悲行路难。
秋兴·其三
作者：郭奎
朝代：明
体裁：七言律诗

雾气凄凉草木衰，倚楼看镜不胜悲。秦王警跸瞻天远，汉武旌旗出塞迟。江国再逢南雁信，乡关徒倚北风思。那知人事同摇落，醉里狂歌《九辩》词。
秋兴·其二
作者：郭奎
朝代：明
体裁：七言律诗

龙门疏凿禹时功，江汉滔滔亦汇东。万古山河今异域，百年礼乐旧同风。忽思鲈鲙惭张翰，将学丹砂就葛洪。秪恨兵戈犹在目，秋来衰鬓对飞蓬。
秋夜偶赋
作者：郭奎
朝代：明

汉高曾唱《大风歌》，壮士无衣奈岁何。
永夜蛩声偏近枕，深秋木叶未辞柯。
鹡瑽毛羽嗟零落，骐骥精神困蒨轲。
尚慕信陵公子客，几时报德在山河。
秋夜偶赋
作者：郭奎
朝代：明
体裁：七言律诗

汉高曾唱《大风歌》，壮士无衣奈岁何。永夜蛩声偏近枕，深秋木叶未辞柯。鹡鸰毛羽嗟零落，骐骥精神困轗轲。尚慕信陵公子客，几时报德在山河。
秋日次右司韵
作者：郭奎
朝代：明
体裁：古风

秋水竟长川，亭亭对孤屿。览君瑶华篇，往往似仙语。欢游继晨夕，追昔念徂暑。扬舲济东湖，采兰临北渚。落日散馀霞，轻风度微雨。回瞻城堞表，楼观袭空宇。渺渺帝子洲，衰草亦萋只。凫鹥相翱翔，渔歌起前溆。星霜忽已周，迟留感年序。睇彼东南天，驰思久凝伫。
秋林读书为章光远赋
作者：郭奎
朝代：明
体裁：古风

大禹惜寸阴，宣尼叹川逝。但恐光景驰，及时当自励。祸乱非所常，谁能遁斯世。矧伊贤者心，怡然与神契。典籍对先圣，乐道以忘势。考槃在涧阿，衡门复长闭。几席不暂违，弦诵日相继。椅桐交前庭，杂彼松与桂。绿竹植后园，蔬果亦时艺。霜叶初焜黄，馀阴落秋霁。散帙聊逍遥，临风游复憩。周流同天理，优哉永终岁。
秋树次韵
作者：郭奎
朝代：明
体裁：五言律诗

嘉树如车盖，虚亭带夕阴。萧萧露叶下，霭霭浦云深。好鸟频翻翮，幽人亦散襟。祗愁霜霰集，摇落岁华心。
纪梦
作者：郭奎
朝代：明
体裁：古风

忽忽颓芳年，摇摇寄行役。寝兴劳形神，鬓发玄已白。惊风响庭树，忧思日常积。梦魂清夜归，彷佛旧乡邑。青松在园田，桑柘荫庐室。飞鸟云际还，牛羊下来夕。澄湖淡微波，秋山有佳色。鸡犬杂比邻，墟烟霭阡陌。怡怡兄弟情，凄凄丘陇侧。伐木逄行歌，仆夫候马立。临流濯长缨，挂冠坐磐石。似慰平生欢，觉来异畴昔。百年如转蓬，万物乃遗舄。天命良在兹，勿得云得失。
纸扇
作者：郭奎
朝代：明
体裁：七言绝句

鲁女在时曾剪缟，齐姬去后更无纨。当年标格难同致，斜月凉风思万端。
腊日
作者：郭奎
朝代：明
体裁：七言律诗

腊日三年为异客，今年霜雪未全饶。风尘暗满淮南路，雾雨寒生江上潮。乡梦有时逢骨肉，此身何处托渔樵。共来吴楚交兵地，烽火依稀似六朝。
荅人见寄
作者：郭奎
朝代：明

五色新衣照日鲜，平生湖海气飘然。茅容孝养如今日，苏武生还忆去年。秋水芙蓉花共洁，岁寒松柏操弥坚。巴人拟和阳春曲，昨夜援琴理七弦。独立汉廷如汲黯，欲羁南越等终军。威容面折千金诺，议论风生万马群。浓花池馆开春酌，落日江亭惜路分。想到清秋无限兴，坐题桐叶寄殷勤。自伤孤雁影翩翩，避弋南来折复旋。塞上牧羊几陷贼，中山寻鹤托游仙。黄冠偶倩傍人正，宝剑谁为烈士捐。华发秋来垂两鬓，江湖憔悴任吾年。
荅人见寄·其一
作者：郭奎
朝代：明
体裁：七言律诗

五色新衣照日鲜，平生湖海气飘然。茅容孝养如今日，苏武生还忆去年。秋水芙蓉花共洁，岁寒松柏操弥坚。巴人拟和阳春曲，昨夜援琴理七弦。
荅人见寄·其三
作者：郭奎
朝代：明
体裁：七言律诗

自伤孤雁影翩翩，避弋南来折复旋。塞上牧羊几陷贼，中山寻鹤托游仙。黄冠偶倩傍人正，宝剑谁为烈士捐。华发秋来垂两鬓，江湖憔悴任吾年。
荅人见寄·其二
作者：郭奎
朝代：明
体裁：七言律诗

独立汉廷如汲黯，欲羁南越等终军。威容面折千金诺，议论风生万马群。浓花池馆开春酌，落日江亭惜路分。想到清秋无限兴，坐题桐叶寄殷勤。
荅人见寄滕王阁铁柱观
作者：郭奎
朝代：明

忆昔滕王临胜地，频登飞阁俯岗峦。轩车如雨当时集，歌管停云暇日欢。帝锡符章金粲粲，神遗剑佩玉珊珊。使君感兴成今古，白雪词高欲和难。列宿参差楼上头，千年剑气为谁收。云低南浦神仙去，日近长安帝子留。歌舞已销亡国乐，英雄终作济川舟。水边阑槛今陈迹，秪使骚人念昔游。许令仙符胜武韬，指挥川岳驻神鳌。三江地轴西南镇，一柱坤维上下牢。鸡犬当年同变化，蛟螭何处得潜逃。丹砂愿就洪崖学，浮世谁甘尘土劳。
荅人见寄滕王阁铁柱观·其一
作者：郭奎
朝代：明
体裁：七言律诗

忆昔滕王临胜地，频登飞阁俯岗峦。轩车如雨当时集，歌管停云暇日欢。帝锡符章金粲粲，神遗剑佩玉珊珊。使君感兴成今古，白雪词高欲和难。
荅人见寄滕王阁铁柱观·其三
作者：郭奎
朝代：明
体裁：七言律诗

许令仙符胜武韬，指挥川岳驻神鳌。三江地轴西南镇，一柱坤维上下牢。鸡犬当年同变化，蛟螭何处得潜逃。丹砂愿就洪崖学，浮世谁甘尘土劳。
荅人见寄滕王阁铁柱观·其二
作者：郭奎
朝代：明
体裁：七言律诗

列宿参差楼上头，千年剑气为谁收。云低南浦神仙去，日近长安帝子留。歌舞已销亡国乐，英雄终作济川舟。水边阑槛今陈迹，秪使骚人念昔游。
荅人见赠
作者：郭奎
朝代：明

风骨神仙异，文章独羡超。早时登画省，远镇驻金镳。诗咏东山美，尊开北海遥。功名身外事，贤达素无骄。戎马何年息，关山故国遥。霸齐思管仲，伐楚问周昭。往事江流尽，新愁木叶飘。高楼频徙倚，秋兴坐来超。
荅人见赠·其一
作者：郭奎
朝代：明
体裁：五言律诗

风骨神仙异，文章独羡超。早时登画省，远镇驻金镳。诗咏东山美，尊开北海遥。功名身外事，贤达素无骄。
荅人见赠·其二
作者：郭奎
朝代：明
体裁：五言律诗

戎马何年息，关山故国遥。霸齐思管仲，伐楚问周昭。往事江流尽，新愁木叶飘。高楼频徙倚，秋兴坐来超。
荅王克让
作者：郭奎
朝代：明
体裁：七言律诗

万国烟尘海沸波，夕阳谁复倒回戈。华戎杂处衣冠少，吴楚封疆壁垒多。说客成名惟季子，功臣改辙在隋何。故山猿鹤应相诉，桂树丛生带薜萝。
荅王克让
作者：郭奎
朝代：明
体裁：七言律诗

南朝冠盖富才华，谢朓新诗五色霞。江水东来归渤海，河源西上接流沙。如今骏马谁收骨，自古牵牛不服车。每忆故人王逸少，沧洲拾翠折疏麻。
蕲州营作
作者：郭奎
朝代：明

树暗啼莺困，春余一日残。
愁随花片减，梦逐雨声寒。
毁誉惟耽酒，辛勤亦枕鞍。
令人惭陆抗，四十未封官。
蕲州营作
作者：郭奎
朝代：明
体裁：五言律诗

树暗啼莺困，春馀一日残。愁随花片减，梦逐雨声寒。毁誉惟耽酒，辛勤亦枕鞍。令人惭陆抗，四十未封官。
贫女吟
作者：郭奎
朝代：明
体裁：古风

猗猗石上兰，青青泽中蒲。贫家有美女，二八娇如荼。朱颜不自媚，贞固良难诬。少为父母惜，生长红罗襦。绮楼高且深，窃恐行露濡。一朝零落尽，萍迹湖东隅。尘沙陋茅屋，不溅冰雪肤。鸳鸯欲得织，翡翠愁还梳。鸣鸾在何处，坐惜华芳徂。耻作商人妇，愿奉君子儒。妾心拟有托，请赂双明珠。
贻李道士
作者：郭奎
朝代：明
体裁：古风

茅山李道士，卖药巢湖上。头戴乌纱巾，手植青藜杖。双鬟童子相随行，向月壶中吹玉笙。紫芝采罢忽不见，又骑玄鹤登蓬瀛。
赋得云梦泽黄鹤楼送李圣瑞之湖广
作者：郭奎
朝代：明

常闻云梦泽，空阔自天开。郢树连荆渚，枝江绕楚台。日落边烽静，春融雪水来。知君有深量，相对亦雄哉。飞栋何年搆，岿嵬跨楚天。江山殊壮观，云鹤共连翩。直上看南斗，平东俯汉川。固应多暇日，登眺即神仙。
赋得云梦泽黄鹤楼送李圣瑞之湖广·其一
作者：郭奎
朝代：明
体裁：五言律诗

常闻云梦泽，空阔自天开。郢树连荆渚，枝江绕楚台。日落边烽静，春融雪水来。知君有深量，相对亦雄哉。
赋得云梦泽黄鹤楼送李圣瑞之湖广·其二
作者：郭奎
朝代：明
体裁：五言律诗

飞栋何年搆，岿嵬跨楚天。江山殊壮观，云鹤共连翩。直上看南斗，平东俯汉川。固应多暇日，登眺即神仙。
赋得黄山寄郑隐君恒
作者：郭奎
朝代：明
体裁：五言律诗

昔闻轩辕氏，学道在兹山。合沓群峰秀，飞鸾云际还。丹泉温可掬，翠壁湿难扳。羡尔逃名者，冥栖杳霭间。
赠内兄张行中
作者：郭奎
朝代：明
体裁：五言律诗

乡里通家好，闺门令妹贤。如何十年内，漂泊一身全。落叶空江雨，征鸿绝塞天。白头伤骨月，相对各潸然。
赠别
作者：郭奎
朝代：明
体裁：古风

蟋蟀悲岁暮，起视夜何其。凄凄霜露降，蕙草飒以衰。薄言子当往，轩车发何迟。聊因一杯酒，慰此平生知。采采西涧蘋，悠悠怀我思。我思讵能已，君心谅不违。
赠别喻秀才
作者：郭奎
朝代：明
体裁：古风

慷慨天下士，独奋千金躯。义当报知己，力能致云衢。悬河有奇辩，坐使仪秦愚。酒酣抚长剑，邈彼东南隅。我歌正激烈，愿君立斯须。诺重山岳轻，竹帛垂名誉。
赠别朱隐君
作者：郭奎
朝代：明
体裁：古风

庭树悴其芳，凝霜一何白。凫雁方南飞，翱翔振明月。谁能弋此物，加餐可为悦。念子谐宿欢，晤言两反侧。一心抱衾裯，衣带缘以结。斗酒怡亲爱，聊慰歧路别。思驾双鸣驺，驰彼秦与越。毋为守穷庐，悲欢年岁迫。
赠医者黄秋圃
作者：郭奎
朝代：明
体裁：五言律诗

蜀都有良士，家世住东川。鞭叱羊为石，丹成犬化仙。醴泉浮橘井，膏雨下芝田。江汉倦行役，相逢梦十年。
赠希武郎中
作者：郭奎
朝代：明
体裁：古风

回车发东越，驰彼西大藩。带郡千万里，江介凭中原。所在神武师，人马如云屯。周爰访善道，利赏由至言。报以国士重，将宣明主恩。采葑思下体，况乃蘋与蘩。始会即长别，分远情弥敦。亮君秉高谊，予复何所论。
赠王都回省事
作者：郭奎
朝代：明
体裁：七言律诗

城南四牡总騑騑，江上旌旗带夕晖。共喜窦融千里至，更同陆贾一时归。图书在洛还王土，龙虎为邦护省闱。宰相劳贤应自出，鹿鸣花底醉金衣。
赠田有常
作者：郭奎
朝代：明
体裁：古风

尝闻安平君，智勇特殊绝。挥指却燕师，谈笑复齐业。遗此国士风，子其奋英烈。长才文武并，名驹汗已血。黄金饰横带，剑光照冰雪。决机两阵间，谁及美髯伯。彤弓锡奇迹，因之树旄节。投戈或赋诗，高堂坐上客。时务贵先达，欢游任豪侠。举首望云台，誓清吴与越。
赠白纻山庵道人杨玄中
作者：郭奎
朝代：明

四望亭前姑孰溪，道人种玉住山西。古松数株秋满屋，青鸟月明时一啼。青山如龙云气深，玉阶凉露滴秋林。司马将军白纻曲，五枝花里付鸣琴。
赠白纻山庵道人杨玄中·其一
作者：郭奎
朝代：明
体裁：七言绝句

四望亭前姑孰溪，道人种玉住山西。古松数株秋满屋，青鸟月明时一啼。
赠白纻山庵道人杨玄中·其二
作者：郭奎
朝代：明
体裁：七言绝句

青山如龙云气深，玉阶凉露滴秋林。司马将军白纻曲，五枝花里付鸣琴。
赠程明善回省
作者：郭奎
朝代：明
体裁：古风

南州炎暑地，时雨变苍凉。况当孟夏交，卉木含清芳。别离殊可叹，且与子同裳。晨朝启斯馆，大江何茫茫。旌旗照白日，长风送龙骧。扬帆适利涉，远瞩犹连樯。王事宜努力，肃肃戒宵行。瞻彼西掖垣，列宿联辉光。鱼乐在游泳，鸟乐在回翔。思怀安在已，因之川路长。
赠陈教授敏
作者：郭奎
朝代：明
体裁：七言绝句

松树连檐翠色多，湖南春水澹生波。贡家旧宅云林在，明月满船听棹歌。
过南康
作者：郭奎
朝代：明
体裁：七言律诗

舟行十日至湖上，遥见香炉若画图。仙迹每从佳处得，客愁顿向此中无。市沽不醉重烹鲤，野饭停餐旋刈蒌。欲吊陶潜过栗里，乱山松菊正荒芜。
过富川赠权伯文
作者：郭奎
朝代：明
体裁：七言律诗

章江寒夜泛舟初，岸曲沙平月色虚。兵气未销吴楚分，剑光犹射斗牛墟。明公偶国专封拜，使者交邻奉简书。为喜丰城知己在，别来怀抱定何如。
过庐山
作者：郭奎
朝代：明
体裁：七言律诗

扁舟一日过彭蠡，坐看匡庐五老峰。瀑布似从银汉落，香炉半是紫云封。东南父老应占气，江汉渠魁已遁踪。自古山河归有德，遥瞻华盖护苍龙。
过彭泽旧县
作者：郭奎
朝代：明
体裁：七言律诗

黄梅细雨湿征衣，四月江天暑尚微。彭泽至今遗县在，陶潜从此弃官归。当时天下方忧乱，后日中原自解围。叩马谁能重进谏，北风无限故山薇。
过皖城吊青阳先生
作者：郭奎
朝代：明
体裁：古风

维舟大江浒，揽梯登兹城。哲人不复见，黄鸟悲且鸣。高山尚岩岩，梁木何其倾。忽逄旧耆老，向我宣忠贞。明公宿有誓，慷慨存遗铭。死即为厉鬼，生当殄长鲸。应敌既神武，百战纵以横。精诚贯白日，天子无援兵。岁久矢石竭，捐躯全令名。
送人修城还
作者：郭奎
朝代：明
体裁：七言排律

艺祖汾阳济世才，兴唐社稷位三台。两京宫阙同时复，万乘鸾舆远道回。中令簪缨今不沗，左司衡鉴又重开。朝廷用将皆熊虎，宰相求贤辟草莱。江口峨眉山偃蹇，城头雉堞石崔嵬。经营岂让周东洛，桢干谁知楚上材。铁瓮时平民按堵，汤池秋涨浪成堆。曲连白纻桓温井，高接凌歊宋武台。日映旌旗明似练，月低鼓角响如雷。郎官拱待回车久，玉树垣阴劳徕杯。
送侯信之还宣城
作者：郭奎
朝代：明
体裁：古风

宁为执戟儿，莫读五车字。读书未达空白头，执戟从军有时贵。忆君家住南湖西，麻姑之山傍有溪。雪林学士官满日，阿翁拄策同提携。君从二十客淮北，我家伯仲俱相识。江湖水深舟楫多，当年欢会今难得。我因君想亲，君向我言贫。相逢忽疑是梦寐，干戈满眼论悲辛。风尘一别又五载，耆旧凋零几人在。把酒共指青山亭，君犹有家我何待。惜无白玉鞭，安得黄金千。为君此别赠行李，尽买湖曲桑麻田。
送刘别驾之饶州
作者：郭奎
朝代：明
体裁：古风

黑貂紫绮裘，宝剑千金价。冠盖若云从，相送西陵下。我持鞭，君立马。弹银筝，进瑶斝。汉家才子建安风，昔为外史今别驾。鄱阳湖水青如苔，东州之民淳无怀。匡庐屹立西江阔，苍翠九叠屏风开。逍遥范公堂，秋阴落庭槐。嘉政继前哲，南山歌有台。文章挥洒谢康乐，皎如辽天雪中鹤。何以折赠千里行，汀兰有芳桂花作。青云论交金石坚，执手欲别心茫然。平生意气凌五岳，击节起舞秋风前。
送刘桂芳二首
作者：郭奎
朝代：明

城都有高士，卖卜似神仙。默默不多语，朝朝得百钱。乘风随列子，问石待张骞。我愿悟兹道，因之太极先。相逢惟问卜，时运果何如。军正还为掾，金吾不读书。十年羁旅困，四海故人疏。争似长江上，持竿坐钓鱼。
送刘桂芳二首·其一
作者：郭奎
朝代：明
体裁：五言律诗

城都有高士，卖卜似神仙。默默不多语，朝朝得百钱。乘风随列子，问石待张骞。我愿悟兹道，因之太极先。
送刘桂芳二首·其二
作者：郭奎
朝代：明
体裁：五言律诗

相逢惟问卜，时运果何如。军正还为掾，金吾不读书。十年羁旅困，四海故人疏。争似长江上，持竿坐钓鱼。
送友赋
作者：郭奎
朝代：明
体裁：古风

客从西方来，袖手持短书。秘之河与洛，开此皇极图。天经及地纬，历数敦唐虞。公子雅敬贤，置彼承华庐。进食列上座，接燕常欢娱。一言决大义，再语惊世儒。都布裁单衣，玉佩垂以珠。出郭门相赠，临觞复踟蹰。白日忽已暮，方驾当前驱。瞻望凌敲台，磐石为安居。
送吴师程山长还宣城
作者：郭奎
朝代：明
体裁：七言律诗

君归乡国我淹留，宝剑长歌不尽愁。此日高城寻第宅，故家乔木在林丘。将军岂识千金子，丞相曾封万户侯。别后相思重回首，白云飞散敬亭秋。
送周明卿
作者：郭奎
朝代：明
体裁：古风

秋气肃已劲，茂草凝朝霜。重重陵上柏，绿叶含馨香。薄言采其华，贻尔远道将。服食足寿考，卒岁希不忘。惟惜当离别，歌竟匪成章。愿瞻鸿鹄举，思逐浮云翔。徘徊欲何依，美人在西方。既怡平生爱，狐裘谅同裳。义以金石固，情以欢会长。乾糇惧失德，君子敦周行。
送姜彦英还钱塘二首
作者：郭奎
朝代：明

浮云敛沉晦，白日扬光晖。条风扇首岁，念子行将归。山水淡馀霭，草木含清晖。谁谓道路远，去矣趋庭闱。伯氏既吹埙，仲氏和以篪。譬彼棠棣花，枝叶相因依。愿言崇孝友，百岁恒不违。安得黄鹤羽，及尔俱南飞。东南有高楼，华月照绮楹。琼筵列海错，杂以弦歌声。疏帘捲晨夕，回瞰苍江清。君今利攸往，我独怀鹿鸣。执手望长路，驾言出东城。嘉会常不足，何况临当行。晴郊芳树碧，绿渚春兰生。持觞意难尽，相思空复情。
送姜彦英还钱塘二首·其一
作者：郭奎
朝代：明
体裁：古风

浮云敛沉晦，白日扬光晖。条风扇首岁，念子行将归。山水淡馀霭，草木含清晖。谁谓道路远，去矣趋庭闱。伯氏既吹埙，仲氏和以篪。譬彼棠棣花，枝叶相因依。愿言崇孝友，百岁恒不违。安得黄鹤羽，及尔俱南飞。
送姜彦英还钱塘二首·其二
作者：郭奎
朝代：明
体裁：古风

东南有高楼，华月照绮楹。琼筵列海错，杂以弦歌声。疏帘捲晨夕，回瞰苍江清。君今利攸往，我独怀鹿鸣。执手望长路，驾言出东城。嘉会常不足，何况临当行。晴郊芳树碧，绿渚春兰生。持觞意难尽，相思空复情。
送孙良玉还同安
作者：郭奎
朝代：明
体裁：五言律诗

送君江上去，山路雨初晴。落日平淮树，春潮带皖城。酒因今日醉，人是故乡情。莫说王孙怨，芳洲绿草生。
送文景宗
作者：郭奎
朝代：明
体裁：七言律诗

海内干戈未解纷，明朝歧路又离群。他乡岁暮萍逢水，此去江东树隔云。白面书生多国士，黑头宰相是将军。宝刀聊用酬知己，同郡名家赖有君。
送李克允还黄山别业
作者：郭奎
朝代：明
体裁：七言律诗

蓟门公子息斋孙，畴昔相知礼数敦。墨竹清风天下慕，玉堂遗史后人论。衣冠到此如君少，禾黍依然别业存。三十六峰苍翠好，桃花潭水接东原。
送李望瑞
作者：郭奎
朝代：明

星言夙晨驾，千里睦州城。去去山如发，东南第几程。閒观垂钓者，乃见古人情。弃世犹敝屣，浮名安足荣。桐庐一江水，可以濯吾缨。鸡鸣风雨夕，既见子如何。不乐复谁待，相看华发多。秋江有清兴，明发听讴歌。市就君平卜，岷峨有使过。言归当十月，华省集鸣珂。
送李望瑞·其一
作者：郭奎
朝代：明
体裁：古风

星言夙晨驾，千里睦州城。去去山如发，东南第几程。閒观垂钓者，乃见古人情。弃世犹敝屣，浮名安足荣。桐庐一江水，可以濯吾缨。
送李望瑞·其二
作者：郭奎
朝代：明
体裁：古风

鸡鸣风雨夕，既见子如何。不乐复谁待，相看华发多。秋江有清兴，明发听讴歌。市就君平卜，岷峨有使过。言归当十月，华省集鸣珂。
送王彬叔往同安二首·其一
作者：郭奎
朝代：明

驾言出城门，遥望西南路。别离良在兹，嘉会不常遇。置酒张琼筵，绸缪复凝伫。饮饯未崇朝，聊以慰情素。翩翩白罗裳，皎皎琼瑶树。高步凌青云，岂为缁尘污。春江及信潮，方舟袭兰杜。小人众所疑，君子谁不慕。久欲同车子，攀辕莫能去。惜哉苦淹留，年芳易迟莫。顾瞻怀殷勤，增我越乡虑。南州乱无家，寇盗纵横驰。白骨蔽原野，火炎城与池。千里何萧条，四顾令人悲。倬哉皖公城，当此江之湄。崇墉上峨峨，阵列纷鱼丽。明公秉高节，德泽被华滋。而蒙天子恩，慰尔长渴饥。大田既多稼，王师良有仪。君行利攸往，乐土寔在兹。嘉宾复来集，兼遂平生知。春兰丽芳渚，鸣凤翔高枝。裴回歧路侧，未忍言别离。别离何以赠，载咏南山诗。
送王彬叔往同安二首·其二
作者：郭奎
朝代：明
体裁：古风

南州乱无家，寇盗纵横驰。白骨蔽原野，火炎城与池。千里何萧条，四顾令人悲。倬哉皖公城，当此江之湄。崇墉上峨峨，阵列纷鱼丽。明公秉高节，德泽被华滋。而蒙天子恩，慰尔长渴饥。大田既多稼，王师良有仪。君行利攸往，乐土寔在兹。嘉宾复来集，兼遂平生知。春兰丽芳渚，鸣凤翔高枝。裴回歧路侧，未忍言别离。别离何以赠，载咏南山诗。
送王彬叔往同安二首其一
作者：郭奎
朝代：明
体裁：古风

驾言出城门，遥望西南路。别离良在兹，嘉会不常遇。置酒张琼筵，绸缪复凝伫。饮饯未崇朝，聊以慰情素。翩翩白罗裳，皎皎琼瑶树。高步凌青云，岂为缁尘污。春江及信潮，方舟袭兰杜。小人众所疑，君子谁不慕。久欲同车子，攀辕莫能去。惜哉苦淹留，年芳易迟莫。顾瞻怀殷勤，增我越乡虑。
送王素行
作者：郭奎
朝代：明
体裁：五言律诗

昔日从游处，舒州阿那边。宁亲依故国，辟地到何年。月出潮平渚，江深树接天。同门知己在，应问孝廉船。
送陈克明还茶陵省亲
作者：郭奎
朝代：明
体裁：古风

惊飙吹浮云，回薄西南天。鸿鹄奋高举，翱翔何翩翩。眷彼志士心，日月同皎然。排难为时出，安能守一廛。千金不足顾，岂愧鲁仲连。明公素延览，知己谁能贤。得君若敌国，器重犹瑚琏。良筹无遗策，慷慨谊弥宣。去乡逾十载，兄弟会有缘。怡怡问亲寿，以享黄发年。宠禄自上锡，秣马今当旋。初阳丽遥甸，被服华且鲜。往哉树令德，保此忠孝全。
途中寄钱隐君稚
作者：郭奎
朝代：明

青阳门下旧诸生，长忆春风服既成。我尚为童君已冠，如今白发见交情。故国同门赋浴沂，十年飘泊偶相依。伯劳燕子何无分，又复东西各自飞。
途中寄钱隐君稚·其一
作者：郭奎
朝代：明
体裁：七言绝句

青阳门下旧诸生，长忆春风服既成。我尚为童君已冠，如今白发见交情。
途中寄钱隐君稚·其二
作者：郭奎
朝代：明
体裁：七言绝句

故国同门赋浴沂，十年飘泊偶相依。伯劳燕子何无分，又复东西各自飞。
途中除夕
作者：郭奎
朝代：明
体裁：五言律诗

客路谁相识，灯寒暮景收。一年今夜尽，千里异乡愁。骨肉知何在，渔樵欲共游。岁华明日度，飘泊逐孤舟。
郡斋秋日次韵
作者：郭奎
朝代：明
体裁：五言律诗

幕府简书静，一官清自閒。秋声在东壁，爽气满西山。丛菊可延寿，芳尊聊解颜。当轩两嘉树，好鸟暮知还。
酬谢帅赠靴
作者：郭奎
朝代：明
体裁：七言律诗

东郭家贫才露趾，将军独赠锦靴新。全胜公子真珠履，最称吾儒小角巾。步月暂沾银汉露，踏花终涴玉京尘。几时醉向金銮脱，只恐高家力士嗔。
重吟
作者：郭奎
朝代：明
体裁：七言律诗

重吟《梁甫》自悲嗟，为惜流年鬓有华。马上折残官路柳，雨中过尽野墙花。秦原万里经图远，楚泽三湘眺望赊。人物尚思羊叔子，岘山归骑咏清笳。
重忆寄从兄叔章
作者：郭奎
朝代：明

湖亭面面对青山，菱角新池月样弯。惟有东家兄弟好，几时学得白眉閒。翡翠屏风护掌珠，日高贪睡在流苏。鲤鱼尾熟郎才起，婢子开门送玉壶。
重忆寄从兄叔章·其一
作者：郭奎
朝代：明
体裁：七言绝句

湖亭面面对青山，菱角新池月样弯。惟有东家兄弟好，几时学得白眉閒。
重忆寄从兄叔章·其二
作者：郭奎
朝代：明
体裁：七言绝句

翡翠屏风护掌珠，日高贪睡在流苏。鲤鱼尾熟郎才起，婢子开门送玉壶。
重忆西岩访旧
作者：郭奎
朝代：明

摐甗声中宿雨晴，白云闲傍马头生。
东邻茅屋新烟起，南涧石桥春水平。
野鸟见多还问姓，山花开尽不知名。
故人宅近青松下，未到柴门已出迎。
重忆西岩访旧
作者：郭奎
朝代：明
体裁：七言律诗

鶗鴂声中宿雨晴，白云閒傍马头生。东邻茅屋新烟起，南涧石桥春水平。野鸟见多还问姓，山花开尽不知名。故人宅近青松下，未到柴门已出迎。
重过庐山
作者：郭奎
朝代：明
体裁：七言律诗

庐山高与南斗齐，北视泰华千峰低。中天瀑布飞素练，半壁晴霞照紫泥。五月雪花飘绝壑，万松云气带回溪。神仙有枣如瓜大，欲舍归舟便买梯。
金陵简刘仲修昆玉
作者：郭奎
朝代：明
体裁：七言律诗

姑孰城中君送我，端阳重上宛溪船。多情云树愁如海，回首风尘暗隔年。东海未成高士蹈，南冠应赖故人怜。重来不见刘公干，别卜交期在九泉。
金陵道中
作者：郭奎
朝代：明
体裁：五言律诗

野迥望云孤，风尘暗海隅。乡心悬落日，旅食倦长途。梦断巢湖上，行临建业都。春归未可卜，独立向蘼芜。
铜陵寄刘知府
作者：郭奎
朝代：明

双尊特为故人将，江路风涛忽渺茫。坐对铜官不同饮，马蹄明日又泾阳。江上九华翠欲流，池阳太守旧交游。月明良夜负清赏，正似山阴雪后舟。
铜陵寄刘知府·其一
作者：郭奎
朝代：明
体裁：七言绝句

双尊特为故人将，江路风涛忽渺茫。坐对铜官不同饮，马蹄明日又泾阳。
铜陵寄刘知府·其二
作者：郭奎
朝代：明
体裁：七言绝句

江上九华翠欲流，池阳太守旧交游。月明良夜负清赏，正似山阴雪后舟。
长安道
作者：郭奎
朝代：明
体裁：乐府曲辞

秦川八百里，直与陇西连。四达平如掌，五陵多少年。御柳春深绿，宫花日暮鲜。阿环新拜宠，走马渭桥边。
长相思
作者：郭奎
朝代：明
体裁：乐府曲辞

长相思，小山下。蘼芜秋深没行路，王孙年年归不去。江南木落天色寒，鸿雁沧波连日暮。我思昔兮金佩环，美人座上花如颜。紫芝丛桂纷两间，下有流水清潺湲。吹笙鼓瑟心长閒，别来岁久鬓发斑。青云猿鹤不可以企及，魂飞梦往愁乡关。长相思，何时还。
长相思·长相思
作者：郭奎
朝代：明

长相思，小山下。
蘼芜秋深没行路，王孙年年归不去。
江南木落天色寒，鸿雁沧波连日暮。
我思昔兮金佩环，美人座上花如颜。
紫芝丛桂纷两间，下有流水清潺湲。
吹笙鼓瑟心长闲，别来岁久鬓发斑。
青云猿鹤不可以企及，魂飞梦往愁乡关。
长相思，何时还？
题万户手卷
作者：郭奎
朝代：明
体裁：七言律诗

江东子弟义为兵，万户新承紫绶荣。吴楚故都形胜在，春秋国士武文并。五花习射宛西马，细柳连屯霸上营。闽海百蛮犹未服，几时整旅又从征。
题彭克让心远亭
作者：郭奎
朝代：明
体裁：古风

彭城有遗则，轩冕皆泥涂。谁能继清躅，伊人常晏如。夙好在文籍，少壮从戎车。功成不受赏，弃官归田庐。已就市廛隐，但忘形势趋。出郭视阡陌，翳翳多桑榆。逍遥度前溪，爱此濠梁鱼。飞云日夕还，青山当户隅。左招沧江月，右集图与书。宾至引觞豆，时复艺园蔬。意惬澹无虑，心远聊自娱。寄言陶徵君，吾愿为尔徒。
题无相庵
作者：郭奎
朝代：明
体裁：五言律诗

尚书塘上寺，宝树雨花多。说法龙曾听，谭经鹿更过。灯影悬晴塔，香烟散晓坡。空门真乐国，浮世欲如何。
题泾县知县荣卿壁
作者：郭奎
朝代：明
体裁：七言排律

李侯惠泽比泾清，彷佛弦歌在武城。百里省风民寡讼，三年持法政皆平。雨馀禾黍连阡绿，月下机丝比屋声。秦制山河邦属县，周官礼乐职分卿。鸾栖荆棘难终止，骥足云霄自此升。不使隐居遗硕德，已增恒产富编氓。河阳閒地栽花满，彭泽公田种秫成。六事考功谁最善，召南风教有嘉名。
题裕约之圆通旧隐
作者：郭奎
朝代：明
体裁：五言律诗

匡庐最佳处，石耳两峰齐。寺有圆通阁，亭馀苏子题。万壑飞霞满，千松积翠迷。愿结莲花社，从师过虎溪。
首夏东城姑孰
作者：郭奎
朝代：明
体裁：五言律诗

宿雨忽开霁，山光澹碧滋。归云度大泽，流水积华池。气属清和景，歌翻白苧词。桓温今已矣，人事复何为。
高兴
作者：郭奎
朝代：明
体裁：五言律诗

湖海生平气，飘飘薄五陵。年华双短鬓，夜思一孤灯。多病惭庄舄，相知忆李膺。星槎如可待，高兴有时乘。
小园
作者：郭子直
朝代：明
体裁：七言绝句

扶疏草树绕空亭，隐几山光雨后青。吏散鸦啼明月上，一帘花影读黄庭。
游西湖
作者：郭子直
朝代：明
体裁：七言律诗

亭台缥缈近城隅，选胜招游兴不孤。下走自惭非上乘，南荒亦喜有西湖。千村红树秋容染，两岸青山海气扶。何日画船同载酒，与君访隐入菰芦。
采菱曲
作者：郭子直
朝代：明
体裁：乐府曲辞

采菱复采菱，采采日已暮。贪看马上郎，迷却花间渡。
偏桥新河成放舟东下
作者：郭子章
朝代：明
体裁：七言律诗

桥畔拿舟一叶轻，扬帆穿树入蓬瀛。悬岩直下瞿塘路，瀑布遥飞雁宕深。白鸟青猿争出入，山花岸柳递逢迎。自从诸葛征南后，千载谁人向此行。
舟中
作者：郭子章
朝代：明
体裁：五言律诗

三春滞水濆，鱼鸟狎成群。江浊流新雨，山晴敛薄云。村舂幽涧急，岸草夕阳薰。何处城头角，偏令倦客闻。
荔支·其一
作者：郭子章
朝代：明
体裁：五言律诗

榕树环山郭，离支列省衙。妍姿当六月，神品压三巴。露泫金茎烂，日融火齐斜。谁评红与绿，犹自说江家。
荔支·其三
作者：郭子章
朝代：明
体裁：五言律诗

鲜疑排鹤顶，灿若谢鸡冠。讵谓薇垣紫，翻罗荔子丹。低垂装翠幌，错落衬金盘。琼浆堪入口，顿令颊齿寒。
荔支·其二
作者：郭子章
朝代：明
体裁：五言律诗

凌冬还酿秀，盛夏转芳菲。艳吐千家色，熟看百鸟肥。珠房朝彩郁，锦壳晓霞辉。惟植蛮荒远，徒劳笑贵妃。
荔支·其四
作者：郭子章
朝代：明
体裁：五言律诗

雨后光逾碧，风中韵自玄。著阴无隙地，飞焰欲横天。香沁琴书润，咏争醴酪妍。忠州图画在，灵美讵能传。
葛镜桥
作者：郭子章
朝代：明
体裁：七言律诗

麻哈江头锁碧波，知君两度布金多。三春重压雷霆吼，万里如从枕席过。涧底凭空连北斗，梦中了愿谢维摩。圣明许我东归养，酌酒平新问钓蓑。
过馀庆司
作者：郭子章
朝代：明
体裁：七言律诗

馀庆山行踏磴危，幸逢春仲日迟迟。荒村祭社仍茅屋，新户编门半竹篱。夹道樱桃开白蕊，隔江杨柳换青枝。犹闻豺虎当吾路，去去埋轮一问之。
飞云岩
作者：郭子章
朝代：明
体裁：五言律诗

万丈辟岩扃，浮云去复停。幻装螺髻碧，巧缀石痕青。老树清堪掬，飞泉静可听。凭栏纡远望，暂博客怀醒。
馀庆玉虚洞
作者：郭子章
朝代：明
体裁：七言律诗

玉虚古洞寂无邻，洞口阴阴紫翠匀。八百馀年狼穴净，三千世界佛堂春。凌空野鹤来巢阁，解语山魈畏近人。更说琼浆流道左，濯缨漫齿一停轮。
后溪渔隐
作者：郭完
朝代：明
体裁：七言律诗

渔郎家在清溪曲，买断徐潭作钓乡。自制蓑衣眠别渚，故移茶灶上轻航。荔支林坞水烟煖，鸂鶒桃花野岸长。日暮醉归鱼满筥，樵青敲火倚疏篁。
山中即事
作者：郭完
朝代：明
体裁：五言律诗

数日别江渚，抱琴过竹溪。山深黄耳远，日落画眉啼。识字今何补，怀家计亦迷。明年与妻子，春雨学扶犁。
方士志耕隐
作者：郭完
朝代：明
体裁：古风

雨衣制青荷，雨笠编新箨。斯人沮溺流，日晏犹耕作。今年拟有秋，烹羊祭先穑。招我食力徒，斗酒聊取乐。酣歌击瓦盆，昨晚牛生犊。
送冯西美归三山
作者：郭完
朝代：明
体裁：七言绝句

橘仙岩下曾相见，沙合桥头杜宇啼。白发故人官满去，一蓑寒雨上春犁。
过柏林寺
作者：郭宣
朝代：明
体裁：七言律诗

招提山雨路蹊斜，故事寻僧问伍家。一自虎溪飞锡杖，至今龙井说袈裟。坐中愿得频挥麈，云外何妨乱坠花。此道亦能超世界，却怜老去学蒸沙。
澹岩歌
作者：郭崇嗣
朝代：明
体裁：古风

澹岩之景真奇绝，火星朝阳非等夷。奈何幽邈隔城市，韬妍韫秀世罕窥。我行道州适经此，舍舟登陆寻遗址。逶迤竹径上嵚岑，乱石槎枒折屐齿。夕阳衔山群鸟归，霏霏云气山腰起。遥见悬崖壁立青冥中，上有樵夫攀葛蔂。下有龙鳞剥落之古松，枯枝倒蘸寒潭里。历尽崎岖见澹岩，别有世界非尘凡。却怪女娲练石补天功未毕，至今半壁犹崭岩。岩头危石何㟪㠥，半露青天半阴晦。濛濛空翠扑人衣，毛骨泠然如澄水。一亭虚旷可衔杯，悠然独酌开人怀。扪萝欲看雷公石，暗中流水声喧豗。我闻昔人避乱曾居此，服气炼丹不能死。丹成一去不复还，惟有药炉丹灶古碧残苔半销毁。山僧向余道往昔，为道岩中多古迹。愿言执炬为先驱，共掘松根拾琥珀。噫嘻深山大泽龙蛇窟，燃犀照妖非吾欲。君不闻达人游观贵适意，岂必穷搜惊蛰伏。此岩之胜天下稀，高人一见思卜筑。李愿盘谷差可同，寻常林壑皆可仆。马嘶人饿天且暮，门外征夫竞喧怒。殷殷鼓吹鸣前途，四壁云峦几凝伫。子厚文章山斗垂，拳石勺水皆雄奇。当时在郡十年久，胡为此岩独所遗。呜呼胜地显晦自有时，遇与不遇分雄雌。古今英俊知多少，块居岩穴伤无知。
岐山阻雨
作者：郭庄
朝代：明
体裁：古风

赤乌漏光商羊舞，青天倒泻冯夷府。掣电鞭霆谢仙怒，离宫尽占烟中雨。关西吟客缥缃囊，鹿车华裙霞衣凉。炼石补天唤娲皇，一夜青山入梦长。
赋得谒帝承明庐
作者：郭庄
朝代：明
体裁：古风

丈夫重意气，束发事周游。挟策日坎壈，西风吹敝裘。一朝际风云，谒帝来神州。出入承明庐，交结尽英流。双阙耸云汉，朱旗夹道周。翱翔供奉客，锦带佩吴钩。相期树勋名，宁论沈与浮。君看黄鹄志，不为稻粱谋。
元宵后请罗让�
作者：郭廑
朝代：明
体裁：七言绝句

春袅花枝酒瓮香，怀人几度结愁肠。冶城此夕笙歌歇，馀兴还能过草堂。
别克从先生文馆
作者：郭廑
朝代：明

三载交游赖故知，澹云凉月共襟期。群樽此夜能倾倒，孤棹明朝又别离。逸思不堪闻雁后，含啼况复听猿时。悬知岸帻狂吟日，徙倚南山菊满篱。
台江宴集分得料字
作者：郭廑
朝代：明

沧洲趣不常，青云竟谁料。绿酒不尽欢，黄花向人笑。逸兴凌烟霞，忘机狎鸥鸟。此意谁与论，秋声动林表。
和梅轩来韵
作者：郭廑
朝代：明

怜君得佳趣，芳树掩衡门。对酒花成坞，题诗竹满轩。湖光孤棹晚，山影半帘昏。后夜藤萝月，相思入梦魂。
和赵先生述怀
作者：郭廑
朝代：明

高风雅调忆谁弹，独抱瑶琴祗自叹。黄叶迥随秋雨暝，青山空掩暮云寒。沅湘日夕兰堪采，彭泽霜前菊可餐。忽忆故人霄汉上，题诗多寄别离难。
士琛家宴归赋以赠之
作者：郭廑
朝代：明

我爱南湖客，清风两鬓丝。久闻陶令趣，长与远公期。醉倚花前石，行吟竹外池。葛巾仍不着，日日挂东篱。
奉和楚芳兄来韵
作者：郭廑
朝代：明

天上青云迥，湖边白屋贫。不嫌栖此地，何幸接芳邻。草阁频邀月，萝衣岂负春。吾兄读书处，还有问奇人。
宴得谦家
作者：郭廑
朝代：明

君家绝尘俗，爱客开华筵。飞觞对明月，痛饮凉风前。疏篁滴清露，夜色寒娟娟。此时固不乐，别后应徒然。酒酣忽浩荡，长啸凌青烟。
寄义屿黄甥
作者：郭廑
朝代：明

沙头孤鹤立，吾命一丝牵。伏枕仍春夏，寻方废简编。猗兰山谷月，老树渭阳天。伯也如相问，频过话昔年。
寄席上诸友
作者：郭廑
朝代：明

一病那堪两鬓衰，春风休负我连枝。几回搔首南窗下，花落花开总不知。
寄李友渊
作者：郭廑
朝代：明

病起谁知鬓已华，却承清翰问贫家。夜深不待君平卜，空剔寒灯一点花。
小景
作者：郭廑
朝代：明

万叠南山紫翠寒，一江如练镜中看。女螺矶畔云飞处，风景令人忆谢端。
怀鸣秋先生之京
作者：郭廑
朝代：明

澄江晚悠悠，离思杳难极。西风鸿雁飞，我忆鸣秋客。远树带馀晖，前川起寒色。即此待归舟，沙头扫苔石。
扇面小景
作者：郭廑
朝代：明

孤琴引兴青山墅，山月苍苍鸟声曙。高风一段不可攀，从忆陶潜赋归去。
挹翠轩
作者：郭廑
朝代：明

幽轩多雅趣，境静绝浮埃。树色开帘入，山光引幔来。人閒啼鸟近，风度落花回。消尽尘中想，弥深物外怀。
挽管推官
作者：郭廑
朝代：明

仙舟一叶水悠悠，魂返家林是首丘。此去故人谁更在，青山掩泪挂吴钩。
挽鸣秋山人赵景哲
作者：郭廑
朝代：明

词藻南州客，生来迹类萍。无家频叹别，失路独飘零。旅席仍三载，儒冠误一经。半生嗟旧业，千古掩泉扃。梁狱书虽切，秦堂怨未醒。才华馀姓字，河岳失英灵。绕屋山犹碧，沿池草自青。空惊魂入梦，那共醉忘形。新陇徐生荐，芳碑柳子铭。临风情默默，涕泗想仪刑。
春三月扫坟之作
作者：郭廑
朝代：明

青山两屐草芊芊，独抱冲忧隔九泉。古道残春馀薤露，空林斜日带枫烟。云来陇树啼猿外，花落岩扃野鸟前。归去高堂情未极，惠连相对益凄然。
春日登九华观
作者：郭廑
朝代：明

楼台三岛外，钟磬五云端。入谷仙源迥，攀萝鸟道难。泉声丹灶冷，花影玉笙寒。坐觉天风起，神游极渺漫。
春江送别
作者：郭廑
朝代：明

云映粤王山色，天涵螺女波光。一曲骊歌未已，飞花故落离觞。
晖上人独坐亭
作者：郭廑
朝代：明

石径通幽境，岩亭古木深。禅扉生晚翠，罗幌挂秋阴。止水空中性，孤云物外心。澹然无一事，残月下东林。
晚次乐乡县
作者：郭廑
朝代：明

浮生同逆旅，扰扰几时休。雁影三湘梦，猿声五岭愁。异乡那见月，别路忽惊秋。明发云山路，征车岂暂留。
桂花�鴓鸟
作者：郭廑
朝代：明
体裁：五言绝句

香飘银汉凉，露湿羽毛冷。漫笑一身微，高栖广寒影。
洞江书室
作者：郭廑
朝代：明

雨止沧洲落木疏，幽人隐处近何如。遥峰挹翠千重瞑，积水涵光一镜虚。闭户每怀孙敬宅，垂帷应识董生居。相期无限归来思，拟向江皋共读书。
画竹扇面
作者：郭廑
朝代：明

声临渭水清，影拂湘潭碧。瑶瑟曲未绝，商飙坐来夕。
登石室山
作者：郭廑
朝代：明

夙昔志幽寻，閒来即登历。天清海上秋，木落林间夕。琴樽集华缨，歌吟坐台石。醉归觅前途，暝岩起寒色。
秋江别意
作者：郭廑
朝代：明

抚剑歌残气未降，分携相与倒银缸。云山送目人千里，物候惊心雁一双。残日清吟投剑浦，凉风倚醉过吴江。到家剩得山阴兴，月满孤篷雪满窗。
竹庵
作者：郭廑
朝代：明

高士何年赋考槃，半庵脩竹带飞湍。窗迎嶰谷三春霁，幔捲湘潭五月寒。鹤立静依青翡翠，凤吟曾上碧琅玕。好期澹月凉云夕，曲尽瑶琴白雪弹。
谒真人宫
作者：郭廑
朝代：明

夕到真仙境，清斋过竹房。梦回孤嶂月，寒入一襟霜。夜色神鳌起，秋声瑞鹤翔。披衣不重寐，缥缈识天香。
赠致仕林相公
作者：郭廑
朝代：明

九十仙翁两鬓华，高风虬杖称乌纱。赐归赢得孤山月，吟对寒梅万树花。
过陈氏园亭
作者：郭廑
朝代：明

高士园林好，岩扉昼不扃。绝胜陶令巷，犹是子云亭。幔卷飞泉白，窗含远岫青。何时出尘想，来此共谈经。
过高盖定光庵
作者：郭廑
朝代：明

不过兹庵久，行经自豁然。江涵空外屿，月映坐来禅。开凿非无地，经营别有天。定光光不灭，长照一峰前。
过黄山善敬家作
作者：郭廑
朝代：明

林塘十亩足幽栖，物色风光总入题。花落石床春不扫，雨深萝径鸟频啼。閒邀墨客清如玉，笑学山翁醉似泥。几度竹楼幽梦觉，羡君池草碧萋萋。
过黄希刚有作
作者：郭廑
朝代：明

知君情不浅，携我兴何长。独下云边榻，同斟月下觞。秋吟看菊好，夕饮醉粳香。坐久忘归去，衣沾湖上霜。
送友人之京
作者：郭廑
朝代：明

况我悲寥落，怜君又北迁。春归万里外，人去五云边。塞柳迎征旆，江花照别筵。离情杂秋思，分袂各悽然。
送朱户侯回
作者：郭廑
朝代：明

朝来车从访郊坰，水绕衡门竹更青。一见不题凡鸟去，分携空过白湖亭。
送汝嘉之春官
作者：郭廑
朝代：明

官舍飞花拂玉盘，官桥丝柳亸雕鞍。百壶绿酒沙头尽，千里青云马上看。夜月琴樽如故国，春风环佩是长安。他时引对金銮殿，会见朝阳刷羽翰。
送笔与林友
作者：郭廑
朝代：明

雅制潇湘碧玉枝，毫端文彩宛离离。请君挥洒芸窗下，会见蛟龙绕墨池。
送黄思顺之京
作者：郭廑
朝代：明

高步金门客，青袍轶垢氛。独陈扬子赋，老缀陆机文。久忝通家好，谁为落叶分。秋前鸿鹄志，天上凤凰群。揽辔闽关道，弹冠岊水濆。论文情款款，离思又纷纷。寒雁连秋雨，凉蝉隔夕曛。暂同歌白苧，休忆醉红裙。握手舟堪泛，看山酒未醺。人分螺女月，路指剑川云。恋阙宁沾臆，披裘见树勋。好将三语妙，应许九重闻。别后泥金字，江南每望君。
青铺岭中作
作者：郭廑
朝代：明

陟岭看山趣不稀，归心迢递宛如飞。家林想在空濛外，一带螺江隐翠微。
题南台周老商山水
作者：郭廑
朝代：明

中峰佳气碧氤氲，清制萝衣慕隐君。一曲鉴湖堪醉月，半空盘谷可栖云。悬崖古木霜前落，远屿馀霞鸟外分。我欲相从赋归去，西山鸾鹤日为群。
题牛
作者：郭廑
朝代：明

鸟下南山已夕，人间春草初齐。为问上流何处，白云遥起前溪。
题蒲萄扇
作者：郭廑
朝代：明

袅袅拂虬髯，离离悬马乳。曾倾银瓮香，一博凉州史。
骢马朝天为林真侍御赋
作者：郭廑
朝代：明

神骏千金直，亨衢万里遨。昔闻来渥水，今见谒清朝。锦控青丝络，银鞯碧玉雕。风批双耳峻，云傍五花飘。骥德称同美，龙媒许并骄。张纲迎远道，桓典候层霄。月白金銮殿，天高彩凤韶。悬知端拜舞，三祝献唐尧。
尘
作者：郭廙
朝代：明

一道空濛众所猜，宛疑阳至动飞灰。贫居却厌閒中满，浮世还从何处来。迥逐风光飘紫陌，宁随夜气点灵台。旧游萧寺留题处，红袖那知拂几回。
无弦琴
作者：郭廙
朝代：明

枯桐一片锁清秋，云水空馀爽气浮。楚瑟声沈江月白，吴丝影断晓星流。归来陶径开新调，病起文园掩旧愁。更羡衡门公暇日，阳春有曲愧难酬。
梅魂
作者：郭廙
朝代：明

冰想清肌雪想容，天寒那任倚香风。凄凉每见黄钟后，飘泊谁怜玉管中。朝对西湖宜镜水，夜归东阁瑩房栊。逋仙逸兴应难吊，梦断孤山月色空。
梅魂
作者：郭廙
朝代：明
体裁：七言律诗

冰想清肌雪想容，天寒那任倚香风。凄凉每见黄钟后，飘泊谁怜玉管中。朝对西湖宜镜水，夜归东阁莹房栊。逋仙逸兴应难吊，梦断孤山月色空。
水
作者：郭廙
朝代：明

曾忆閒居江上村，多情日日绕衡门。去来暝带晴云影，瑩彻寒兼夜月魂。迥接天河应不舍，欲观沧海已难言。何当借取仙槎便，相与同寻禹穴源。
水
作者：郭廙
朝代：明
体裁：七言律诗

曾忆閒居江上村，多情日日绕衡门。去来暝带晴云影，莹彻寒兼夜月魂。迥接天河应不舍，欲观沧海已难言。何当借取仙槎便，相与同寻禹穴源。
游丝
作者：郭廙
朝代：明

清昼沈沈淑景迟，空中万缕总堪疑。青楼偏惹羁人恨，银汉空怀织女知。鸟外迎风萦草带，帘前曳日缀花枝。于今好入经纶手，莫作江皋一钓丝。
白雁
作者：郭廙
朝代：明

楚云湘水绕天涯，几度随阳客路赊。影落秋潭宜桂魄，身投暮渚并芦花。玉门霁雪将魂断，紫塞清风引字斜。应想当年持节使，穷荒南望更堪嗟。
霜花
作者：郭廙
朝代：明

丰山半夜动钟时，露结琼花碧瓦滋。天上曾闻青女降，人间应讶玉簪遗。扶桑曙色偏相妒，太华秋容宛更疑。晴倚画栏相对久，凄凄应恨晓风吹。
霞绮
作者：郭廙
朝代：明

东望扶桑拂曙红，参差罅影五云同。千寻濯水流文采，一片经天赖化工。气绕赤城红树合，光涵银浦锦屏空。何当收拾成佳制，会见莱衣戏晓风。
飞燕
作者：郭廙
朝代：明

弱羽参差翠黛寒，飞来飞去画梁间。池塘影拂蒲风落，林巷身沾杏雨还。出户谁怜娇客在，入楼应识美人閒。乌衣故国知何处，万里苍茫海上山。
元珠观即事
作者：郭廷圭
朝代：明
体裁：七言绝句

登临时遇北风凉，对景敲诗近夕阳。水沸涧泉寒漱玉，梅开山路野生香。
上巳游西湖山次石上韵
作者：郭廷序
朝代：明

采兰人竞出湖西，騄駬蹄轻去若飞。酒听鸟声传不住，席移树影坐忘归。烟花过雨枝枝瘦，霜竹穿云笋笋肥。隔岸遥山是何处，绿围红拥望中微。
九日登韩山
作者：郭廷序
朝代：明

松风满袖觉身轻，蹑屩登临逸兴生。夹路野花迎客笑，隔林幽鸟向人鸣。爱閒愁向尘中老，吊古能无物外情。百岁重阳逢有几，浩歌归去月华明。
古别离
作者：郭廷序
朝代：明

自少不出门，岂识天涯阻。郎欲上青霄，舟系江之浒。从容对我言，慷慨无多语。妾亦不知愁，率尔聊相许。风雨近深更，闻鸡还起舞。酌酒壮行装，薄劝三杯住。执手问归期，笑指相如柱。匆匆分袂间，对面无分付。上马出门行，马首犹一顾。归来心始忧，此别何仓遽。孤灯耿兰房，滚滚流光度。记得别君初，黄花冒寒露。此日又春回，绿柳阴如雾。登堂拜问姑，郎行何久处。姑愁颜强笑，神京八千路。闻语暗心惊，低头泪如雨。那知大丈夫，一别轻如羽。妾欲寄新衣，肥瘦应如故。消息两茫然，鹊语空相误。欲上望夫山，愁心不成步。清宵欲望之，东西忽迷路。何敢怨归迟，愿接夔龙武。仗剑向南面，风光应未暮。却恐凤书严，致身归圣主。草色上空阶，衡门疏旧屦。郎兮归去来，毋为功名苦。
招隐
作者：郭廷序
朝代：明

逍遥出城郭，步入西山阿。断桥芳草合，幽径落花多。扪萝跻绝壁，牵裳涉清波。閒云自舒捲，绿絮郁婆娑。禽鸟巢丛竹，猿猱啸高柯。飞泉下岩窦，声如琴瑟和。中有巢由徒，岁寒心靡他。朝吟考槃诗，夕诵采薇歌。我欲往从之，雅志成蹉跎。迟回愆岁月，如此美人何。
渡江
作者：郭忠宁
朝代：明
体裁：七言绝句

飘然一棹溯空明，日午春潮尚未生。回首江南增客恋，新晴钟鼓润州城。
太华秋晓
作者：郭文
朝代：明
体裁：古风

峨峨莲华峰，孤倚青天表。影落昆明寒，气吞金碧小。松杉积古翠，溪谷郁深窈。泉鸣万壑秋，岚霁千岩晓。中有青莲宫，轩然出林杪。钟梵远悠扬，天香时缥缈。缁素既骈臻，神龙亦旋绕。无著与天亲，于焉久藏宝。欻起慰舆情，传衣任斯道。高据狻猊床，万里入论讨。坐令祗树秋，变此春阳杲。山势弥增崇，湖光益清渺。嗟予向夙慕，奈兹尘务扰。拟效陶渊明，相从此投老。
山居
作者：郭文
朝代：明
体裁：五言律诗

小楼凉气满，独坐解馀醺。野外烟光合，虹边雨势分。渡舟喧过客，渔网晒斜曛。何处青山寺，钟声出白云。
常州旅宿
作者：郭文
朝代：明

堤边流水高于城，摇摇孤艇如空行。欲晴未晴小雨外，断虹落日争鲜明。峨峨塔势远凌汉，隐隐雁行斜堕汀。游人夜向酒楼宿，月明风冷吴歌清。
登太华兰若二首·其一
作者：郭文
朝代：明
体裁：古风

夕阳满秋山，馀景落滇水。舍舟事幽探，路入泉声里。风传隔树钟，叶响登山履。嗟我久红尘，游赏从兹始。
登太华兰若二首·其二
作者：郭文
朝代：明
体裁：古风

杖策登危冈，前顾路犹缅。隔溪闻清磬，兴与飞云远。谷转泉声长，苔深石径软。行行如珠林，尘累不烦遣。
竹枝词
作者：郭文
朝代：明

金马何曾半步行，碧鸡那解五更鸣。侬家夫婿久离别，恰似两山空得名。
赋得滇池夜月
作者：郭文
朝代：明
体裁：古风

长天无云山四青，白月在水摇虚明。冷涵万象镜光里，乾坤一色秋冥冥。玉壶载酒游空碧，人在清凉水晶域。座中何郎湖海客，醉眼却嫌滇水窄。飘飘书剑不可留，坐令乐事成离忧。安得身如水与月，千里万里随君舟。
大司徒白翁毕老先生蒙恩予告敬赋
作者：郭文封
朝代：明

论道经邦亮一人，调元赞化茂孤卿。夹持日月双轮照，会感风云二气清。鲁岱齐淄亚丰格，□松汉柏凛周行。勋崇民部无忧杞，眷渥离□□□桢。草野黎颜谁菜色，岩廊嘉告尽葵诚。东南财赋饶飞挽，西北钟彝待系缨。危论螭□余旧槛，高寻鸥渚惬新盟。三公不易凌中岳，一介精参□□□。正是富民堪大拜，谁言益下不千璜。小吏渥膏□细雨，老臣垂照夜恒星。金刀钱布同畴范，舟楫盐梅望汇征。粒粒聚恩如聚米，声声吹德胜吹笙。茅堂遥忆攀龙谒，铃阁如闻啸虎声。挽回世道称真宰，会见皇王亿太平。
夜怀
作者：郭文涓
朝代：明
体裁：五言律诗

疏灯孤馆寂，落木万山空。夜色谁家月，秋声何树风。乡园归雁外，身世转蓬中。祇益离群意，凄然思不穷。
游西山
作者：郭文涓
朝代：明
体裁：古风

缅维京国游，夙忆西山胜。前期戒朋侪，昧爽理征镫。连镳出都门，散辔遵郊径。�犹望晴峦，迢递陟烟磴。苍茫紫翠分，参差金碧映。云际郁层甍，风中发孤磬。山光足怡愉，地色湛清滢。觉花粲奇馨，慧草纷延亘。梵影空中悬，经声榻前听。行恐苔痕穿，啸闻谷响应。翠巘屡攀跻，朱阑恒眺凭。取适情易酬，息机意初称。登临惬赏怀，揽结动幽兴。聊兹却喧嚣，庶以慰蹭蹬。
木末亭
作者：郭昭
朝代：明

亭子山之上，登之复隐山。每过深树下，常见一僧还。醉怯春风丽，游同夜月闲。可怜荒冢竹，碧血总成班。
自秣陵泛舟抵庐江
作者：郭昭
朝代：明

水宿屡迁次，寒深霜染衾。孤征惮早起，半醉喜微吟。舟子每相谑，渔人时见寻。悠悠客途里，倚棹看秋阴。
哭杨焦山继盛
作者：郭本
朝代：明

滚滚数行泪，远为杨焦山。反复读谏草，五内皆潸然。自昔如弦直，累累死道边。机事渊海深，孰能察其端。天声震西北，地轴摇东南。日月复薄蚀，山湮谷成渊。问地地不语，吁天天不怜。孤愁何所极，塞于天地间。
结屋
作者：郭本
朝代：明

贮木二十年，一屋未必就。风雨日薄蚀，土花起皴皱。捐弃弗忍言，黾勉始结构。因循复三载，石雨穿寒溜。枯栋三两横，客来不敢留。人生须盖藏，辗转事饤饾。握粟出经费，厨人生怨诟。自笑鸠为巢，未了先白首。休哉孙五郡，去官借车厩。至今清白声，犹不愧屋漏。
过以祯西庄
作者：郭本
朝代：明

杲日明西野，绿荫连松篁。清风徘徊至，满座纳虚凉。门窗见凫峄，苍翠飘岚光。时闻读书声，伊吾禾黍场。东邻有坛杏，雨过生微香。
曲江元旦
作者：郭梧庭
朝代：明
体裁：七言律诗

莫把支离笑此身，春光又是一番新。江城鼓角随风晓，客邸屠苏满斗频。敢谓椿萱盱莱子，有怀苍赤望王遵。登楼漫道閒今古，且喜东方日上宾。
曲江春
作者：郭梧庭
朝代：明
体裁：七言律诗

十年宦海若飘篷，天际观风西又东。王事騑騑淹四牡，客怀日日见孤鸿。江梅带雨红新岸，路草知春绿旧丛。遂起椒盘随马去，谁家把酒醉山翁。
七十一答同社
作者：郭棐
朝代：明

乞得閒身下殿头，片心已被海云留。寻常行乐惟书案，七十稀龄又度秋。投赠句皆双白璧，助吟尊有几青州。多情莲社同心侣，容我珠江理钓钩。
严子陵
作者：郭棐
朝代：明

卯金祚中微，垂钓严滩上。文叔乘六龙，道亨节弥亮。时出见素心，加足动天象。谏议安可羁，所志在高尚。嗟彼党霸流，海井讵同量。一丝九鼎重，清风满霄壤。
中宿峡
作者：郭棐
朝代：明

中宿之胜何雄哉，狮台屹向青天开。傍峙两山森列戟，中拖一水如奔雷。石林琪树纷交互，翠巘丹梯宛相顾。上有轩辕帝子宫，风月朝朝还暮暮。我欲攀萝游上方，雨花四散飘天香。璿题总列葳蕤杖，青鸟匀妆翡翠裳。传言仙迹多茫昧，犹有禺山至今在。梵王古殿尚依然，化乐高台遥相对。钓鱼石畔江水瀰，金鳞百尺人不知。天风浩浩吹波立，就中跃出双蛟螭。路转和光扪磴入，飞翠绕空沾袂湿。直穷绝顶望神州，船头箫鼓催程急。朅来倚杖憩全清，欲住不住仍含情。远闻云外松涛响，萧萧瑟瑟和鸾鸣。榴花五月铺红蕊，石乳千条流玉髓。往撷其秀啜其精，露华浥我凉如洗。嘻吁登眺何其劳，虹桥百丈丹霄高。令人到此涤尘虑，顿觉功利轻鸿毛。明月在天照清夜，斗酒篇诗自倾泻。洞猿水犀莫号呼，玉环金锁知有无。
五仙观
作者：郭棐
朝代：明

共约龙山去，翻寻羊石来。篁声送天籁，花影满云台。持穗人何处，餐霞客重回。寄言五仙子，拉我上蓬莱。
五指参天峰
作者：郭棐
朝代：明

峰撑五指翠华连，共拄东南倚碧天。金晕无云晴浴日，银河如水紫生烟。影腾玉宇三千迥，光射琼楼十二悬。知是地灵人并杰，直从炎海冠中原。
余襄公
作者：郭棐
朝代：明

武溪百代士，卓峙曲江皋。直言称四谏，芳誉擅两豪。朅从狄宣徽，征西标勋劳。驻宾多帡幪，感交有崇褒。平蛮屹丰碑，笔势掀秋涛。我来溯流风，缅兹南山高。
偕林素禺大守尊丈游波罗庙用东坡韵
作者：郭棐
朝代：明

临风几忆青罗境，携手今游黄木湾。五马光增灵锡地，六鳌雄镇宝珠山。东坡丽藻云藏石，吏部雄文日壮颜。海底珊瑚不须访，但看碑刻碧苔间。
出紫荆
作者：郭棐
朝代：明

剑戟森严列四山，飞旌晨度紫荆关。马行古树风霜裹，人在层霄石磴间。燕阙北瞻红日近，粤山南望白云环。宦情乡思俱寥廓，一夜愁来鬓欲斑。
初冬过梅岭
作者：郭棐
朝代：明

削岭嵯峨压碧空，纷纷霜叶下丹枫。越王经略炎荒处，丞相祠堂霄汉中。日落栖乌喧古树，天高飞旆溯回风。凭舆几度频来往，犹忆含香侍紫宫。
区海目内翰北上
作者：郭棐
朝代：明

三城春树郁苍苍，惜别凭高思渺茫。客路云光随使节，茂林花信待仙郎。金茎玉露供中秘，芝检琅函出尚方。知列夔龙饶乐事，共看龙骏骋康庄。
厓山吊古
作者：郭棐
朝代：明

宋家玉玺沈南海，信国丹心黯北燕。天地此时同惨澹，山河几处不腥膻。幽陵千树空啼鸟，奇石三峰起暮烟。谁遣翠华来驻跸，金牌十二直堪怜。汴洛山河亦壮哉，师班朔漠志难灰。紫龙鳞甲逐沧浪，丹凤楼台空绿苔。禁宇终天归燕恨，厓门千古暮猿哀。当时早用文山策，未必銮舆入海来。宋祚逢厓事总非，至今啼鸟怨芳菲。舟翻奇石空流水，泪滴苍梧黯夕晖。将帅战寒金虎旅，相臣心恋衮龙衣。大忠祠下沧溟月，犹照孤鹇夜夜飞。
厓山吊古·其一
作者：郭棐
朝代：明

宋家玉玺沈南海，信国丹心黯北燕。天地此时同惨澹，山河几处不腥膻。幽陵千树空啼鸟，奇石三峰起暮烟。谁遣翠华来驻跸，金牌十二直堪怜。
厓山吊古·其三
作者：郭棐
朝代：明

宋祚逢厓事总非，至今啼鸟怨芳菲。舟翻奇石空流水，泪滴苍梧黯夕晖。将帅战寒金虎旅，相臣心恋衮龙衣。大忠祠下沧溟月，犹照孤鹇夜夜飞。
厓山吊古·其二
作者：郭棐
朝代：明

汴洛山河亦壮哉，师班朔漠志难灰。紫龙鳞甲逐沧浪，丹凤楼台空绿苔。禁宇终天归燕恨，厓门千古暮猿哀。当时早用文山策，未必銮舆入海来。
厓门二十首
作者：郭棐
朝代：明

帝子远辞丹凤阙，熊罴十万建行台。鼎湖烟散暮天碧，黄竹歌声动地哀。春色已随流水去，绮罗留作野花开。厓山咫尺断千古，风雨年年长绿苔。翟羽鸾绡事已空，碧云沧海思无穷。石麟埋没藏秋草，黄屋惊尘捲朔风。箫鼓尚陈今世庙，野花无复赵王宫。须知此恨消难得，惟有青山似洛中。黄尘轻拂建章台，青雀西飞去不回。废殿有基离黍合，寝园无主野棠开。花间旧恨啼红拂，岩畔古碑空绿苔。日暮江南一回首，子山新赋极悲哀。帝子潇湘去不还，仙舟何处水潺潺。清江碧石伤心丽，碑蚀苔痕满目斑。飞鸟不知陵谷变，桐花落尽管弦閒。须知驾鹤乘云外，涧草岩芝岂复攀。紫泉宫殿锁烟霞，海燕西飞白日斜。玉辇今归何处所，锦帆应是到天涯。眼看朝市成陵谷，不是宸游重物华。祇有多情桃李树，春来还发旧时花。九金神鼎重邱山，何事飘零岭海间。衣上缁尘元自化，河阳车驾不须还。落花寂寂玄坛静，细草青青御路閒。满眼波涛终古事，至今遗恨水潺潺。宋家天子朝元阁，西去荒凉旧路微。旅梦乱随蝴蝶散，游魂潜逐杜鹃飞。金舆玉辇无踪迹，荆棘铜驼有是非。举目山河增感慨，冷猿秋雁不胜悲。谷口春残黄鸟稀，空山野水照残晖。风吹花片依华表，火入荒陵化宝衣。温室有泉山鸟浴，野桃无主乱花飞。此时愁望情多少，空听鸾音月下归。稠花乱蕊裹江滨，地迥难招自古魂。一望青山便惆怅，空馀金碧半尘昏。绣楹锦柱蛟龙泣，古殿微风鸟雀喧。凤辇不来春欲暮，步虚空绕紫云端。城边人倚夕阳楼，百感中来不自由。行殿有基芳荠合，寝园无主野花愁。鸟飞不尽暮天碧，风响犹疑画角秋。此去寂寥寻旧迹，一江秋水为谁流。岂是丹台归路遥，鼎成龙驾上丹霄。一声洛水传幽咽，万片香魂不可招。春色岂随亡国尽，海云应逐野烟消。威仪文物今何在，碧水苍苍空寂寥。寂寞寒江急暝流，金陵王气黯然收。行人莫问当年事，仙鹤空成万古愁。芝盖不来云杳杳，寒鸦飞尽水悠悠。湖山靡靡今犹在，故垒萧萧芦荻秋。千山红树万山云，霸业雄图势自分。秋草自生宫殿处，麦盂谁洒大妃坟。烟笼古木猿长啸，树蘸芜香鹤共闻。莫怪临风倍惆怅，落花飞絮正纷纷。栗叶重重覆翠微，况逢寒食欲沾衣。阁中帝子今何在，芳草王孙暮不归。紫气已沉牛斗夜，白云应长越山薇。欲奠忠魂何处问，祇今惟有鹧鸪飞。万里蒹葭入薜萝，黍苗无限独悲歌。人间几见桑田变，天上曾闻玉辇过。紫府有名同羽化，荆榛无月泣铜驼。可怜国破忠臣死，牧笛吹风起夜波。飞烟閒绕望春台，千里关山百战来。金水河枯龙已去，碧霄笙吹鹤飞回。江上小堂巢翡翠，苑边真境辟蓬莱。西楼怅望芳菲节，怀抱何时得好开。帝子吹箫逐凤凰，离宫秋树独苍苍。落花寂寂啼山鸟，衰草茫茫覆女墙。金簇有苔人拾得，野芦无主雁衔将。不堪吟罢重回首，远目非春亦自伤。天王舟楫浮南海，两岸旌旗绕碧山。凤鸟不来春寂寂，白云长在水潺潺。花路暗迷香辇绝，雨碑犹带藓苔斑。相逢莫话金銮事，华表千年鹤又还。紫宸宫殿入荒芜，麦秀渐渐遍故墟。石室已烧丹灶火，碧天难挽紫云车。时人未识辽东鹤，鸿宝谁传箧里书。一自箫声飞去后，海南无处问诸孤。万木归鸦乱夕曛，北风满野负乾坤。空传虎旅鸣宵柝，惟有猿声满水云。风景苍苍千古恨，阴虫切切不堪闻。厓门流水千年在，好与人间洗战氛。
厓门二十首·其一
作者：郭棐
朝代：明

帝子远辞丹凤阙，熊罴十万建行台。鼎湖烟散暮天碧，黄竹歌声动地哀。春色已随流水去，绮罗留作野花开。厓山咫尺断千古，风雨年年长绿苔。
厓门二十首·其七
作者：郭棐
朝代：明

宋家天子朝元阁，西去荒凉旧路微。旅梦乱随蝴蝶散，游魂潜逐杜鹃飞。金舆玉辇无踪迹，荆棘铜驼有是非。举目山河增感慨，冷猿秋雁不胜悲。
厓门二十首·其三
作者：郭棐
朝代：明

黄尘轻拂建章台，青雀西飞去不回。废殿有基离黍合，寝园无主野棠开。花间旧恨啼红拂，岩畔古碑空绿苔。日暮江南一回首，子山新赋极悲哀。
厓门二十首·其九
作者：郭棐
朝代：明

稠花乱蕊裹江滨，地迥难招自古魂。一望青山便惆怅，空馀金碧半尘昏。绣楹锦柱蛟龙泣，古殿微风鸟雀喧。凤辇不来春欲暮，步虚空绕紫云端。
厓门二十首·其二
作者：郭棐
朝代：明

翟羽鸾绡事已空，碧云沧海思无穷。石麟埋没藏秋草，黄屋惊尘捲朔风。箫鼓尚陈今世庙，野花无复赵王宫。须知此恨消难得，惟有青山似洛中。
厓门二十首·其二十
作者：郭棐
朝代：明

万木归鸦乱夕曛，北风满野负乾坤。空传虎旅鸣宵柝，惟有猿声满水云。风景苍苍千古恨，阴虫切切不堪闻。厓门流水千年在，好与人间洗战氛。
厓门二十首·其五
作者：郭棐
朝代：明

紫泉宫殿锁烟霞，海燕西飞白日斜。玉辇今归何处所，锦帆应是到天涯。眼看朝市成陵谷，不是宸游重物华。祇有多情桃李树，春来还发旧时花。
厓门二十首·其八
作者：郭棐
朝代：明

谷口春残黄鸟稀，空山野水照残晖。风吹花片依华表，火入荒陵化宝衣。温室有泉山鸟浴，野桃无主乱花飞。此时愁望情多少，空听鸾音月下归。
厓门二十首·其六
作者：郭棐
朝代：明

九金神鼎重邱山，何事飘零岭海间。衣上缁尘元自化，河阳车驾不须还。落花寂寂玄坛静，细草青青御路閒。满眼波涛终古事，至今遗恨水潺潺。
厓门二十首·其十
作者：郭棐
朝代：明

城边人倚夕阳楼，百感中来不自由。行殿有基芳荠合，寝园无主野花愁。鸟飞不尽暮天碧，风响犹疑画角秋。此去寂寥寻旧迹，一江秋水为谁流。
厓门二十首·其十一
作者：郭棐
朝代：明

岂是丹台归路遥，鼎成龙驾上丹霄。一声洛水传幽咽，万片香魂不可招。春色岂随亡国尽，海云应逐野烟消。威仪文物今何在，碧水苍苍空寂寥。
厓门二十首·其十七
作者：郭棐
朝代：明

帝子吹箫逐凤凰，离宫秋树独苍苍。落花寂寂啼山鸟，衰草茫茫覆女墙。金簇有苔人拾得，野芦无主雁衔将。不堪吟罢重回首，远目非春亦自伤。
厓门二十首·其十三
作者：郭棐
朝代：明

千山红树万山云，霸业雄图势自分。秋草自生宫殿处，麦盂谁洒大妃坟。烟笼古木猿长啸，树蘸芜香鹤共闻。莫怪临风倍惆怅，落花飞絮正纷纷。
厓门二十首·其十九
作者：郭棐
朝代：明

紫宸宫殿入荒芜，麦秀渐渐遍故墟。石室已烧丹灶火，碧天难挽紫云车。时人未识辽东鹤，鸿宝谁传箧里书。一自箫声飞去后，海南无处问诸孤。
厓门二十首·其十二
作者：郭棐
朝代：明

寂寞寒江急暝流，金陵王气黯然收。行人莫问当年事，仙鹤空成万古愁。芝盖不来云杳杳，寒鸦飞尽水悠悠。湖山靡靡今犹在，故垒萧萧芦荻秋。
厓门二十首·其十五
作者：郭棐
朝代：明

万里蒹葭入薜萝，黍苗无限独悲歌。人间几见桑田变，天上曾闻玉辇过。紫府有名同羽化，荆榛无月泣铜驼。可怜国破忠臣死，牧笛吹风起夜波。
厓门二十首·其十八
作者：郭棐
朝代：明

天王舟楫浮南海，两岸旌旗绕碧山。凤鸟不来春寂寂，白云长在水潺潺。花路暗迷香辇绝，雨碑犹带藓苔斑。相逢莫话金銮事，华表千年鹤又还。
厓门二十首·其十六
作者：郭棐
朝代：明

飞烟閒绕望春台，千里关山百战来。金水河枯龙已去，碧霄笙吹鹤飞回。江上小堂巢翡翠，苑边真境辟蓬莱。西楼怅望芳菲节，怀抱何时得好开。
厓门二十首·其十四
作者：郭棐
朝代：明

栗叶重重覆翠微，况逢寒食欲沾衣。阁中帝子今何在，芳草王孙暮不归。紫气已沉牛斗夜，白云应长越山薇。欲奠忠魂何处问，祇今惟有鹧鸪飞。
厓门二十首·其四
作者：郭棐
朝代：明

帝子潇湘去不还，仙舟何处水潺潺。清江碧石伤心丽，碑蚀苔痕满目斑。飞鸟不知陵谷变，桐花落尽管弦閒。须知驾鹤乘云外，涧草岩芝岂复攀。
和乐周弟寄韵
作者：郭棐
朝代：明

宝刹峻嶒势欲飞，旧游还忆并云机。三年海国予閒卧，十月亭台尔振衣。犀影苍凉金锁寂，鹤声迢递玉书稀。传经帝子今何在，犹有琼花开翠微。
和何许二前辈壁韵四首
作者：郭棐
朝代：明

蜃楼峍屼倚苍空，下瞰冯夷碧玉宫。珠树三千尘不染，画阑十二路相通。兰台客往曾鸣凤，芸馆人传昔射龙。千载源流知有属，是谁清梦度江中。红尘飞断即仙城，潮打江涯触磬声。宝尼珠光从海接，菩提树影伴僧行。香分绮席风幡动，月满瑶波水镜平。况有主宾成二美，不妨拚饮到天明。锦缆牙樯何处舟，采将杜若过芳洲。引雏江燕还怜暑，近槛芙蓉忽报秋。习静最宜松下鹤，忘机爱侣水边鸥。醉看明月归来晚，一棹歌声古渡头。白石清江远俗尘，紫云苍雾拥通津。游遨不断南城兴，尊酒常多北海宾。汀沚渚凫暄丽日，雪儿银管对芳晨。文溪溪水年年碧，歌濯于今庆有人。
和何许二前辈壁韵四首·其一
作者：郭棐
朝代：明

蜃楼峍屼倚苍空，下瞰冯夷碧玉宫。珠树三千尘不染，画阑十二路相通。兰台客往曾鸣凤，芸馆人传昔射龙。千载源流知有属，是谁清梦度江中。
和何许二前辈壁韵四首·其三
作者：郭棐
朝代：明

锦缆牙樯何处舟，采将杜若过芳洲。引雏江燕还怜暑，近槛芙蓉忽报秋。习静最宜松下鹤，忘机爱侣水边鸥。醉看明月归来晚，一棹歌声古渡头。
和何许二前辈壁韵四首·其二
作者：郭棐
朝代：明

红尘飞断即仙城，潮打江涯触磬声。宝尼珠光从海接，菩提树影伴僧行。香分绮席风幡动，月满瑶波水镜平。况有主宾成二美，不妨拚饮到天明。
和何许二前辈壁韵四首·其四
作者：郭棐
朝代：明

白石清江远俗尘，紫云苍雾拥通津。游遨不断南城兴，尊酒常多北海宾。汀沚渚凫暄丽日，雪儿银管对芳晨。文溪溪水年年碧，歌濯于今庆有人。
和李芳麓侍御宴姚园韵
作者：郭棐
朝代：明

柳径传呼使节来，德星聚处耀三台。出墙高干初舒杏，调鼎繁枝上绽梅。已向尊前勤问俗，更从物外且传杯。忧时疏切批鳞语，独立中天百尺台。太极门开有路通，春飙遥送蕊珠宫。群峰罗列疑天上，一水苍茫似镜中。蝶带花香来北榭，莺啼槿树闹东风。徘徊未尽登临兴，更向前山桂树丛。
和李芳麓侍御宴姚园韵·其一
作者：郭棐
朝代：明

柳径传呼使节来，德星聚处耀三台。出墙高干初舒杏，调鼎繁枝上绽梅。已向尊前勤问俗，更从物外且传杯。忧时疏切批鳞语，独立中天百尺台。
和李芳麓侍御宴姚园韵·其二
作者：郭棐
朝代：明

太极门开有路通，春飙遥送蕊珠宫。群峰罗列疑天上，一水苍茫似镜中。蝶带花香来北榭，莺啼槿树闹东风。徘徊未尽登临兴，更向前山桂树丛。
和赵瀫阳太史答黎瑶石内史偕游浮邱之作
作者：郭棐
朝代：明

仙台缥缈碧云中，遥指蓬莱一径通。珊井源深丹自伏，紫烟楼古月当空。罗天鹤识浮邱丈，陂水龙知抱朴翁。灵气千年浑未散，又从今雨见鸿濛。紫烟楼峙九霄中，十二阑干四望通。珠树万行长挺秀，露华千缀远明空。飞腾旧拉罗浮侣，结构新烦太史翁。最羡清风如阅道，独携琴鹤化颛蒙。石室飞虹壮粤都，玉楼金琯敞名区。岩松栖老千秋鹤，涧草青团九节蒲。风澄月朗宜莲社，水绿蘋芳似鉴湖。不是玉皇香案吏，谁能到此问蓬壶。袖拂烟霞出紫都，宏开朱观作仙区。寰中日月随青竹，杖底龙鸾结绿蒲。玉女三浆嘘伏火，金鳌百炼跃重湖。年来元气谁斟酌，祇藉先生白玉壶。
和赵瀫阳太史答黎瑶石内史偕游浮邱之作·其一
作者：郭棐
朝代：明

仙台缥缈碧云中，遥指蓬莱一径通。珊井源深丹自伏，紫烟楼古月当空。罗天鹤识浮邱丈，陂水龙知抱朴翁。灵气千年浑未散，又从今雨见鸿濛。
和赵瀫阳太史答黎瑶石内史偕游浮邱之作·其三
作者：郭棐
朝代：明

石室飞虹壮粤都，玉楼金琯敞名区。岩松栖老千秋鹤，涧草青团九节蒲。风澄月朗宜莲社，水绿蘋芳似鉴湖。不是玉皇香案吏，谁能到此问蓬壶。
和赵瀫阳太史答黎瑶石内史偕游浮邱之作·其二
作者：郭棐
朝代：明

紫烟楼峙九霄中，十二阑干四望通。珠树万行长挺秀，露华千缀远明空。飞腾旧拉罗浮侣，结构新烦太史翁。最羡清风如阅道，独携琴鹤化颛蒙。
和赵瀫阳太史答黎瑶石内史偕游浮邱之作·其四
作者：郭棐
朝代：明

袖拂烟霞出紫都，宏开朱观作仙区。寰中日月随青竹，杖底龙鸾结绿蒲。玉女三浆嘘伏火，金鳌百炼跃重湖。年来元气谁斟酌，祇藉先生白玉壶。
四贤吟狄枢密
作者：郭棐
朝代：明

枢使冠世才，赫然奉天讨。云阵拥貔貅，灯宵驰羽葆。嗤彼豺狼氛，鸣剑肆骀扫。朝度昆崙关，夕破归仁岛。莫问金龙衣，自握苍精宝。臣心一寸丹，千载日杲杲。
圜丘陪祀
作者：郭棐
朝代：明

法驾清辰出建章，队前多是羽林郎。雕弓鹊血凝霜碧，锁甲鱼鳞耀日光。翩翩飞盖御行宫，肃肃千官拜舞同。内使传宣颁早膳，银罂翠脯下云中。六銮鸣玉赴圆丘，豹尾千重护衮旒。鹄立侍臣衔凤嘴，蝉联内竖拥貂裘。风肃西山木叶飘，斋宫谒罢昼萧萧。从臣剑佩纷如雨，又报胪传促午朝。
圜丘陪祀·其一
作者：郭棐
朝代：明

法驾清辰出建章，队前多是羽林郎。雕弓鹊血凝霜碧，锁甲鱼鳞耀日光。
圜丘陪祀·其三
作者：郭棐
朝代：明

六銮鸣玉赴圆丘，豹尾千重护衮旒。鹄立侍臣衔凤嘴，蝉联内竖拥貂裘。
圜丘陪祀·其二
作者：郭棐
朝代：明

翩翩飞盖御行宫，肃肃千官拜舞同。内使传宣颁早膳，银罂翠脯下云中。
圜丘陪祀·其四
作者：郭棐
朝代：明

风肃西山木叶飘，斋宫谒罢昼萧萧。从臣剑佩纷如雨，又报胪传促午朝。
夏昼登南楼
作者：郭棐
朝代：明

客思凭高一倚楼，青山指点见芳洲。三江瘴雾长连夏，六月凉风已觉秋。忆往未须怜楚璞，兴来犹自拭吴钩。停眸且为苍生喜，预睹西成万宝收。
大庾岭谒张文献祠
作者：郭棐
朝代：明

丞相祠高庾岭阳，绿槐翠柏蔚苍苍。当年风度云霄迥，异代丹青日月光。古栋流霞虚掩映，画檐飞鹤晚回翔。重来趋谒心殊愧，勋业无成鬓易霜。
太庙陪祀
作者：郭棐
朝代：明

斗柄方中玉漏催，俄传严跸出蓬莱。朱旗尽绕双龙入，紫气遥从五凤来。三献礼终霜月澹，九成声沸锦云开。从官森列知能赋，独立秋风愧菲才。
奉浮葛二仙入祀朱明馆
作者：郭棐
朝代：明

跨鹤并游沧海曲，乘鸾直上碧云寰。海门珊井馀千劫，勾漏丹砂出九还。新傍朱明开洞府，却誇蓬岛在人间。药炉汞火知长伏，愿丐馀馨一驻颜。
季春游浮邱小集喜叶化甫至自罗浮谈四百峰之胜
作者：郭棐
朝代：明

春风骀荡锦云稠，相拉寻芳作胜游。予恋鹿裘回栗里，君飞凫舄自罗浮。朋簪集处埙篪合，杯酒吟边紫翠浮。四百峰峦春好在，德星今聚粤江头。
宪副招饮黄鹤楼赋谢
作者：郭棐
朝代：明

跨鹤仙人凌太清，千秋高阁尚峥嵘。江光远带瞿唐峡，楼势平连鄂渚城。历历楚山湘女泪，萋萋芳草汉臣情。当尊莫厌深杯饮，醉里如闻玉管声。
宿伏城驿怀乐羊子
作者：郭棐
朝代：明

中山仍古道，乐羊屹遗祠。祠前苍松柏，郁郁含芳滋。下有千岁苓，上有千尺丝。邑人比甘棠，因以结遐思。忆昔魏文侯，任贤如渴饥。盈盈箧中书，弃捐不复疑。所以乐羊生，感君国士知。爱子乃天性，啜羹甘如饴。用能辅霸功，声绩云霄驰。后来相遇难，狗兔多嘘嘻。汉高称豁达，淮阴含酸悲。唐宗亦磊落，玄成终仆碑。何如魏君臣，一心亘相期。鸿图迥赫奕，青史光陆离。我来探古迹，聊以托陈词。霜风吹素襟，老鹤鸣松枝。
宿曹溪方丈
作者：郭棐
朝代：明

一酌曹溪水，泠然清客心。野云飞不定，江月影长阴。六叶藏珠钵，千秋见宝林。悠然趺坐处，幽鸟隔花吟。
宿曹溪禅林
作者：郭棐
朝代：明

曹溪溪水发天馨，偶向溪头一濯缨。宝树春来争荏苒，绀流东去总清泠。千山霁后舒玄览，五叶从前演法乘。欲见本来真面目，焚香中夜读坛经。
寄别同署诸丈
作者：郭棐
朝代：明

画省当年并马游，可堪独上木兰舟。天涯节序纷红叶，海内交情几白头。客梦犹悬燕地月，归心已趁雁城秋。欲知别后重相忆，夜夜天南百尺楼。
寄怀海刚峰同年
作者：郭棐
朝代：明

京国分携后，江云怅望馀。风烟阻南北，岁月惜居诸。雪拥袁安阁，花迎潘岳舆。思君不可见，蟾影入窗虚。春信翩迢递，言从建业来。喜瞻双鲤跃，光映五云开。莫漫悲时路，还凭振古才。何当对明月，握手一衔杯。
寄怀海刚峰同年·其一
作者：郭棐
朝代：明

京国分携后，江云怅望馀。风烟阻南北，岁月惜居诸。雪拥袁安阁，花迎潘岳舆。思君不可见，蟾影入窗虚。
寄怀海刚峰同年·其二
作者：郭棐
朝代：明

春信翩迢递，言从建业来。喜瞻双鲤跃，光映五云开。莫漫悲时路，还凭振古才。何当对明月，握手一衔杯。
寄王元驭内翰年兄
作者：郭棐
朝代：明

远从王事趋秦塞，回首燕云恋起居。漠漠三关屯铁骑，迢迢千里转金车。寒生雪窖侵貂袂，梦入冰天断雁书。遥忆姑苏王太史，锁闱清咏近何如。
寄陆湛庵仪部
作者：郭棐
朝代：明

昔年解佩出长扬，肠断秋云远陆郎。别去同谁抽彩笔，病来多自检丹方。避人溪鸟翩翩逸，得雨阶兰渐渐芳。遥忆干将今跃冶，几回瞻斗见虹光。
小金山饯别赵宁宇宪使
作者：郭棐
朝代：明

妙高人上妙高台，蜀哲千秋此再来。岂独金莲才并擅，总因琼宇首重回。开尊绿映青山色，把袂欣依玉树堆。今夕主宾拚一醉，倩言谯鼓莫相催。十年豸繫霜台重，此日鸾呼竹院游。秋色照人偏皎洁，深杯到手肯淹留。催花兴剧还移席，浮白情深更繫舟。醉里多君怜赤子，伫看双钺借前筹。
小金山饯别赵宁宇宪使·其一
作者：郭棐
朝代：明

妙高人上妙高台，蜀哲千秋此再来。岂独金莲才并擅，总因琼宇首重回。开尊绿映青山色，把袂欣依玉树堆。今夕主宾拚一醉，倩言谯鼓莫相催。
小金山饯别赵宁宇宪使·其二
作者：郭棐
朝代：明
体裁：七言律诗

十年豸系霜台重，此日鸾呼竹院游。秋色照人偏皎洁，深杯到手肯淹留。催花兴剧还移席，浮白情深更系舟。醉里多君怜赤子，伫看双钺借前筹。
小金山饯别赵宁宇宪使·其二
作者：郭棐
朝代：明

十年豸繫霜台重，此日鸾呼竹院游。秋色照人偏皎洁，深杯到手肯淹留。催花兴剧还移席，浮白情深更繫舟。醉里多君怜赤子，伫看双钺借前筹。
峡山飞来寺
作者：郭棐
朝代：明

何处来兰若，兹山自梵宫。潭虚金锁冷，洞古玉环空。峡路松杉合，川流舴艋通。扬帆从北去，何必问东风。
崔清献
作者：郭棐
朝代：明

菊坡千载人，白麻不能起。忧国见赤心，流风在青史。翳昔筮仕初，宾阳旧栖枳。凤德翔青霄，鸾书动丹扆。渺予有神契，少梦侍居起。瓣香拜公祠，高山勤仰止。
庚申春日偕蒙葵东孙居素蒙近野孙鹅泉区碧江梁文泉诸年兄饮王地官肖溪于五层楼次壁上韵
作者：郭棐
朝代：明

粤王城北耸层楼，五岭南来第一邱。缥缈烟霞常栋宇，芳菲桃桂自春秋。地平云岫当窗出，天近珠江带日流。此地登临即仙窟，鹤笙何用访瀛洲。
度梅关
作者：郭棐
朝代：明

万里南归客，三秋羁旅身。霜华欺短鬓，草色动征轮。岭峭连天树，风高鸟趁人。十年歧路裹，虚负紫纶巾。
度灵羊峡望崧台
作者：郭棐
朝代：明

西江西峡郁嵯峨，南客南来几啸歌。旭日映空翻翠壁，飞云当岫袅青萝。能将华发逢秋色，欲把青竿侣钓蓑。野兴狂吟予不浅，崧台携手思如何。
徐孺子
作者：郭棐
朝代：明

卓荦南州士，匡山卧云石。刑馀窃汉柄，隽彦遭戮斥。矫矫飞鸿姿，躬耕甘食力。束刍吊黄生，下榻走陈直。身洁道逾尊，时危志不慑。缅然怀斯人，考槃嗣徽节。
怀南园五先生
作者：郭棐
朝代：明

郁郁南园数亩宫，当时结社尽人龙。抗风轩上青虹射，听雨庭边绿树秾。典籍声华魁四杰，临清词藻丽双松。易庵更有青莲兴，老鹤摩云几万重。
怀黎惟敬邓君肃游罗浮
作者：郭棐
朝代：明

忆踏飞云第几峰，凌霄四百玉芙蓉。相将定访青鳷鹊，浩往应乘白鼻龙。花底鸣弦金缕合，洞前留句碧纱封。倚阑搔首劳延伫，老鹤一声来远空。
扶胥口偶作
作者：郭棐
朝代：明

乾坤沧海功同大，庙貌文章此更神。碑有昌黎千古壮，雨馀罗树万家春。云边铜鼓声初动，天外金轮色转新。此日负暄心独切，涓埃浑未答皇仁。
捣衣篇
作者：郭棐
朝代：明

蛾眉婉娈香闺妇，揽镜看花矜自顾。同游偶上木兰船，拾得波间双尺素。殷勤浣手自开缄，知是辽阳迢递还。夫戍远过鸭绿水，妾家近住凤凰山。凤凰山上花尚发，鸭绿江边风渐寒。落叶情随秋滚滚，捣衣心逐月漫漫。月转西厢移北斗，砧杵连绵夜良久。还将宝带结同心，自向罗幛甘独守。罗帏宝带宛垂垂，却耐青春长别离。敛恨空题纨扇赋，含情更制剪刀词。红绡拭泪增憔悴，且把戎衣早相寄。恨无双翼随飞云，坐拊花砧长忆君。
文笔峰
作者：郭棐
朝代：明

峥嵘海上罗千峰，伟兹卓笔尤巃嵷。直耸天门作华表，高腾琼岛翔飞虹。雨馀烂漫花千叠，日映婆娑树万丛。丽藻已觇饶五色，温纶仍拟拜三公。
早朝
作者：郭棐
朝代：明

鸣佩晨趋谒紫闱，晓乌欢趁万年枝。风吹花片依龙扆，雾带檀香绕凤墀。簪绂幸逢周典礼，蛮酋争睹汉威仪。顾惭袜线无襌补，愿矢丹衷咏素丝。
明妃曲
作者：郭棐
朝代：明

毛生画笔真超脱，能使绝代佳人辞汉阙。佳人岂乏千黄金，不肯低眉潜结画工心。汉王重信亦重色，临行见之三叹惜。约书已定可奈何，两情脉脉付流波。西风马上吹红雪，拨尽琵琶哀转多。妾身虽沾胡地雪，妾心终忆汉宫月。回弦再拨两三曲，曲曲声声愁欲绝。胡王强相亲，汉帝恩终深。请看原上青青草，犹见当时恋恋心。
明妃词用储光羲韵
作者：郭棐
朝代：明

大漠霜花缭乱飞，禦寒犹著汉宫衣。此时紫塞和戎毕，何日黄金赎妾归。妆镜朝开只自悲，琵琶哀怨写新词。可怜玉貌都憔悴，不似君王顾盼时。
明妃词用储光羲韵·其一
作者：郭棐
朝代：明

大漠霜花缭乱飞，禦寒犹著汉宫衣。此时紫塞和戎毕，何日黄金赎妾归。
明妃词用储光羲韵·其二
作者：郭棐
朝代：明

妆镜朝开只自悲，琵琶哀怨写新词。可怜玉貌都憔悴，不似君王顾盼时。
星岩二十景 其一 石室龙床
作者：郭棐
朝代：明

何年龙向石床蟠，瑶岛幽清万壑寒。一自行云翔碧落，弥空花雨尚漫漫。
星岩二十景 其七 星亭拥翠
作者：郭棐
朝代：明

星亭绰约倚星山，长耀星华五岭间。来听洪涛翻翠壁，更临清泚弄潺湲。
星岩二十景 其三 虹桥雪浪
作者：郭棐
朝代：明

虹梁岧嵽涨春涛，溅雪翻花浪正高。试问乘风谁万里，却疑宗悫驾长鳌。
星岩二十景 其九 树德松涛
作者：郭棐
朝代：明

绕院松阴起翠涛，植松人在楚江皋。须看耸壑昂霄日，不是玄都千树桃。